Bakartxo Tejeria: “Independentziaz hitz egiten dugunean, galdera da ‘nola?’”

Bakartxo Tejeria; EAJ alderdiko hautagaia

Bere hautagai nagusia lehendakaria ez izatea onartu behar izan zuen EAJk, lehen aldiz, 2009ko hauteskundeen ondorengo akordioengatik; orain, berriro ere gobernura iritsi nahi du.

(Argazkia: Estitxu Zabala)

EAJko Gipuzkoako zerrendako bigarren hautagaia da Bakartxo Tejeria (Larraul, 1971). Villabonan hezia da, baina Donostian bizi da duela hamaika urte ezkondu zenetik. Bere zaletasunak bere bi haurrekin denbora igarotzera murrizten direla dio, denbora faltagatik. Irrifarra ahoan duela jaso du Irutxuloko Hitzaren bisita, bere alderdiak hirian duen egoitzetako batean. Sendotasunez erantzun ditu galderak, dioenaz oso ziur, eta elkarrizketak aurrera egin ahala, indar handiagoa hartu du bere solasaldiak.

Zuzenbide ikasketak dituzu, eta abokatu eta epaile lanetan aritu zinen politikan sartu aurretik, ezta?

Bai, Zuzenbide ikasketak egiten ari nintzen bitartean, bake epaile aritu nintzen. Ikasketak bukatzean, Donostiako bulego batean egin nituen praktikak, eta ondoren, Tolosan, bulego bat ireki nuen beste abokatu batzuekin. Ordurako, Villabonako Udaleko zerrendan sartzeko gonbita egin zidan alderdiak, eta zinegotzi postuan egon nintzen. Zinegotzia nintzela, legebiltzarkide ere izan nintzen, eta gero, legebiltzarrean nengoela, alkate ere izan nintzen. Azken lau urteetan legebiltzarrean aritu naiz.

Zein zaletasun dituzu?

Kirola egitea gogoko dut, baina azkenaldian denbora gutxi izaten dut. Familiarekin egon nahi izaten dut, baina lan honetan oso ordutegi arraroak izaten ditugunez, etxera berandu iristen gara. Horretara mugatu dira nire zaletasunak, nire haurrekin eta senarrarekin egotera.

Nolakoa izan da legebiltzarkide bezala izan duzun esperientzia?

Hiru legegintzaldi bete ditut, eta oso desberdinak izan dira guztiak. Legegintzaldi sutsuagoak egon dira, batik bat, estatutu berria onartu genuenean, kontsulta onartu genuenean… Ibarretxe lehendakaria zenean, bestelako emozioa zuen legebiltzarrak, eta benetako erabakiak hartu genituen. Azken lau urteetan ez da ezer handirik egon, iniziatiba gehienak oposizioak bultzatu ditu, gobernuak ez du ezer ekarri. Hasieran, alderdi konstituzionalistek gehiengoa zuten; ondorioz, nahi zutena ateratzen zuten, haserretu diren arte. Azken hilabeteetan txispa piska bat izan dugula esan daiteke, baina hortik aurrera, ezer gutxi.

Nola laburbilduko zenuke orduan PSE-EEren agintaldia?

Geldiera bat izan da. Oposizioak behartu du gobernua mugitzera. Marketinaren gobernua izan da, gauzak egin gabe ekartzen zituzten eta hori nabaritu egiten zen. Bi momentu egon dira; hasieran, PP eta PSE-EE alderdiek gehiengoa zuten, eta aurkezten zena aurkezten zutela bat zetozen, ados ez bazeuden ere. Gero, harremana apurtu zutenean, dena oso gaizki egotera igaro zen; osasuna, hezkuntza… Guk gure bidetik jarraitu dugu.

Zer espero duzue datozen hauteskundeetan?

Legebiltzarrak abertzale isla handiagoa izango dutela uste dut, eta hori desio dut. Horrek beste kutsu bat ekarriko du. Orain, gehiengoa konstituzionalista zen, baina badakigu hori faltsua zela, aurrez Alderdien Legea erabiliz jokalari bat kalera atera zutelako. Orain, aspaldi honetan ez bezala, alderdi guztiek egoteko aukera izango dugu lehian.

Gizartearen egoera ez da batere xamurra, krisia dela eta; kaleratzeak, langabezia… Zein da zuen apustua lehenik eta behin egoera hobetzeko?

Inoiz ez bezala, krisi ekonomiko latz baten barnean gaude. Ez da gure kontua bakarrik, orokorra da, ia Europa osoan baitago. Baina horrek ezin du izan oztopo guk hemendik gurea lantzeko. Gure lehentasuna egoera honetatik ateratzeko beharrezko pausoak ematea da. Garbi ikusten dugu ekonomia gelditzen ari dela, eta guztiz geratzen bada dena eroriko da. Hori ez gertatzeko, ekonomia suspertu behar dugu, eta garbi dugu enpresei lagundu beharko zaiela, lana sortu dezaten, eta langileak kontratatu ditzaten.

Espainiako Gobernutik datozen murrizketen aurrean zer?

Guk esan dugu behin baino gehiagotan ezetz. Zorra kontrolatu beharra dago, jendea oso lasai ibili baita gastua egiten eta zorra sortzen, eta zorpetzea ez da txarra, beti ere, ongi zorpetzen bazara. Oraingo neurriek ez dute emaitzik eman, eta luzera emango dituela esaten dute, baina ez dakit.

Krisi egoeran kolokan egon daitezke AHTa eta errauste planta bezalako proiektuak? beharrezkoak dira?

Beharrezkoak bai, lehen beharrezkoak izan badira krisia egoteak ez du esan nahi beharrezkoak ez direnik. Azken batean, Abiadura Handiko Trena eta erraustegia ez ditugu defendatzeagatik defendatu, eta ez ditugu makroproiektu moduan ikusten, baizik eta ekonomia sustatzeko modu bezala, eta gainontzeko lurraldeekin harremanetan jartzeko. Erraustegia, esaterako, beharrezkoa da, bestela zer egingo dugu zaborrarekin? Urte asko eta gero, errauste planta ikusten dugu aukera onena, beti ere, aurretik birziklatu ondoren, berrerabili ondoren, eta murriztu ondoren. Hori ez da batzuk orain asmatu duten kontua. Ni bere garaian mankomunitateko presidentea izan nintzen, eta duela 12 urte abiatu genuen guztia. Gaur egun, gauden tasa horietan bagaude, norbaitek lana egin duelako da.

Zer egingo duzue zezenketekin?

Ni zezenketen aurka nago. Nire alderdian iritzi desberdinak daude eta ni guztiz aurka nago. Egia esan, gero eta zezenketa gutxiago daude, eta geroz eta gutxiago egongo dira. Gai polemikoa da, eta ez dakit zer egin beharko den.

Independentziaren alde borrokatuko duzue?

Independentziaz hitz egiten dugunean, galdera da ‘nola?’. Aldarrikatzea oso erraza da, baina hori nola egiten den badaki norbaitek? Ez du inork erantzunik ematen. Guk defendatzen dugu, eta bere garaian legebiltzarrean aurkeztu genuen estatutu berria. Erabakitzeko eskubidea aldarrikatu genuen, eta gehiengo absolutuaz legebiltzarrean aurrera atera genuen. Ezker abertzaleak hiru boto utzi zizkigun, ez denak. Gero, Madrilera joan ginen, eta ezezkoa jaso genuen. Mugarria jarrita dago. Batzuk indarkeriaz defendatu dute orain arte independentzia, eta orain ez diet entzun nola egin behar den. Ez da hain erraza, ez da hain galdera sinplea. Estatuarekin berdintasunean egon nahi dugu; herri bat gara, gure nortasuna, kultura, hizkuntza eta ohiturak ditugu; eta gure erabakitzeko eskubidea nahi dugu.

Nola ikusten duzue Katalunian gertatzen ari den mugimendu independentista?

Ondo. Gertatu dena da herritarren babesa izan dutela. Baina Katalunian ere egoera ekonomikoak bultzatu du egoera. Beti egon da sentimendu hori, baina, orain egoera larriaren aurrean, gutxienez guk dugun kontzertu ekonomikoa nahi dute. Nik uste dut Estatuak entzun beharko diela, ez entzutea kalterako izango da.

Indarkeria aipatu duzu lehen. Hauek ETAren borroka armaturik gabeko hauteskundeak izango dira.

Lehen aldiz, ETA gabeko hauteskundeak izango ditugu. Hainbeste urte eta gero, badirudi jabetu direla bide armatuak herri honi ekarri dion bakarra sufrimendua izan dela, eta nahikoa dela. Bake egoera batean gaude, hori pozik egoteko modukoa da, eta lan egin behar da aurrerantzean atzera bueltarik izan ez dezan.

Euskara bultzatzeko baduzue egitasmorik?

Euskara gure hizkuntza da, eta euskaldun egiten gaituena; herriarentzat aberastasuna da. Kosta egiten zait jendeak euskarekiko grin gehiago ez izatea. Egia da geroz eta jende gehiagok dakiela euskaraz, baina erabilera bultzatu behar da. Saiatu behar gara bultzatzen, ez dakienak ikasteko eta dakienak erabiltzeko.

Donostiari begira zerbait egin daiteke gobernutik?

Gobernuak hainbat proiektutan parte hartuko du. Tabakalera, Zinemaldia, metroa… eta eragina izango du. Berrikusi egin beharko dira, eta udala, aldundia eta gobernuaren artean adostu beharko dira.

Zergatik eman behar zaio botoa EAJri?

Botoa EAJri emateko arrazoi asko egongo lirateke. Ibilbide luzeko alderdia gara, urte askotan egon gara kudeatzen eta une askotan erakutsi dugu momentu txarrenetan ere badakigula erabakiak hartzen eta aurrera ateratzen. Gure herrian beste askotan baino hobeto bagaude, alderdiak gehienean agindu duelako izan da. Ez gara perfektuak, baina fidagarritasuna daukagu, lanerako grina, taldea, eta berriro ere egoera txar honetatik atera nahi dugu.


Udal gobernuko alderdiek liberatu gehiago hartzeagaz ez dago ados Esnatu Leioa

Leioako Udaleko Gobernuan dauden alderdiek (EAJ eta PSE-EE) lanaldi erdiko liberazio bi gehiago hartzeak "gobernuaren eta oposizioaren arteko desoreka" areagotzen du, Ruben Belandia Esnatu Leioako bozeramailearen ustez.

Lehen, gobernu-taldean dauden alderdiek 4 liberatu zituzten, eta oposizioko taldeek bat ere ez. "Onartu berri den tokiko administrazioaren euskal legeak oposizioko lehenengo alderdiari liberatu bat edukitzeko aukera ematen dio; baina, gainontzekoentzat, ez du ezer bermatzen", Belandiak azaldu duenez. Leioaren kasuan, Esnatu Leioa da oposizioko lehenengo alderdia. "Aztertu beharko dugu aukera horregaz zer egin. Gure ustez, alderdi guztiek eduki beharko genituzke gutxieneko baliabideak udaletxean lan egin ahal izateko", gaineratu du zinegotziak.

Horrez gainera, gobernu-taldekoei ordaintzen zaizkien soldatak "gehiegizkoak" direla uste du Esnatu Leioak; Belandiaren berbetan, "%15ko beherapena eskatu genuen duela urtebete, udaletxea eratu zenean".


NDF: 'Kritika ezak krisiaren larritasuna aurreikustea galarazi zuen'

Nazioarteko Diru Funtsak "gehiegizko" konfiantza izan zuen erakunde finantzario handiengan, eta higiezinen "boom"aren harira sortutako arriskuei garrantzia kendu zien.

Nazioarteko Diru Funtsa ez zen krisiaren aurreko urteetan hori iragartzeko gauza izan; neurri handi batean, "pentsamolde uniformea"ren korronte orokorrari jarraitu ziolako, finantza sistemaren ahultasunaren arriskuak kontutan izan barik, Nazioarteko Diru Funtsaren jarduera kontrolatzeko Ebaluazio Independeteko Bulegoaren txosten baten arabera.

Krisi ekonomikoaren eta finantzarioaren aurreko urteetan, 2004 eta 2007 urteen artean, Nazioarteko Diru Funtsaren jarduera aztertzen duen txosten horren arabera, erakundeak arriskuei buruzko "jakinarazpen argi gutxi" eman zituen, eta "gehiegizko" konfiantza izan zuen erakunde finantzario handiengan; era berean, zentro finantzario nagusien jokabidea babestu zuen.

2004 eta 2007 urteen artean Rodrigo Ratok zuzendu zuen erakunde hori, eta higiezinen "boom"aren harira sortutako arriskuei eta berrikuntza finantzarioei, eta arrisku horiei aurre egiteko arauketa handiago baten beharrari garrantzia kendu zien, Ebaluazio Independeteko Bulegoaren ustez.

Era berean, arriskuak antzemateko Nazioarteko Diru Funtsaren gaitasuna eragotzi zuten, besteak beste, "taldeko pentsamendu-maila handi bat, atzemate intelektuala eta ekonomia garatuen artean krisi finantzario handi bat nekez sinestekoa zela".

Halaber, "barne gobernantza ahul batek eta kontrako ikuspegiak etsitzen dituen erakunde-kultura batek zeregin handia" izan zutela uste dute.

Moises Schwartz Ebaluazio Independeteko Bulegoko zuzendariak agiri batean jakinarazi duenez, Nazioarteko Diru Funtsa, munduko ekonomiaren osasuna babesteko asmoz, "zenbait pausu" eman ditu.

Dena den, Schwartzek ohartarazi duenez, Nazioarteko Diru Funtsak pausu gehiago eman behar ditu eta "erreforma osagarriak" egin beharko ditu.


Ume gaixoen aldeko elkartasun-jaialdia, eguenean Urdulizen

Urdulizko kultur etxeak ekainaren 9an, eguena, hartuko du Aimar del Pozo eta Alazne Rodriguez gaixotasun arraroak pairatzen dituzten umeen aldeko elkartasun-jaialdia. 19:30etik aurrera, Berangoko Simon de Otxandategi eta Sopelako Lagun Artea abesbatzek eta Iñaki Basabe bakarlariak jardungo dute mutiko sopeloztarraren eta neskato urduliztarraren alde. Gaupasa ere izango da. Aurkezle Ramon Astika irrati-esataria ibiliko da. Sarrerak 5 euroan eros daitezke daborduko kultur etxean bertan.


Asteleheneko Goienkaria aurkeztu dute

Datorren otsailaren 16an kaleratuko da Asteleheneko Goienkariaren lehen alea. Atzo iluntzean produktu berri hori aurkeztu zuten udaletxean. Baita GOIENA egitasmoa ere.

Iñaxio Arregi, GOIENAko zuzendari nagusia, Andoni Gartzia, alkatea, eta Amaia Kastaños, Laixan euskara elkarteko presidenteak hitz egin zuten aurkezpenean. Hirurek, bat egin zuten Asteleheneko Goienkariarekin.

Udaletxeko areto nagusian, ordea, beste hainbat lagun ere egon ziren aurkezpenean. Esaterako, Juan Zelaia enpresaria, Mª Karmen Galdos lekaimea, Ereitten herri plataformako kideak, udaleko zinegotziak, Laixan elkarteko kideak, kazetariak, EH-ko zinegotzi ohiak eta Aloña Mendiko ordezkariak, besteak beste.

GOIENA egitasmoa

Astekari berriaz gain, GOIENA proiektua bera ere aurkeztu zuten. Iñaxio Arregik azaldu zituen egitasmo honen ibildea eta asmoak. Goiena Komunikazio Zerbitzuak kooperatibaren barruan, telebista, irratia, internet zerbitzua eta prentsa idatzia sartzen direla azaldu zuen.

Goiena.net

Helburua herriko eta ibarreko notiziak herritarrei helaraztea da. Euskaraz, noski. Eta aldi berean, herritarren interesak eta iritziak jasotzea.

Aukeretako bat, www.goiena.net helbidea da.


Ahal Duguk Nafarroako buru autonomikoak izendatzeko prozesua abiatu du

Alderdiak otsailaren 14an izendatuko ditu irabazleak. Urtarrilaren 3an, udal buruzagiak hautatu zituen.

Podemos-Ahal Duguk Nafarroako buruzagi autonomikoak hautatzeko parte-hartze prozesua abiatu du gaur, hilaren 3an 15 udaletako buruak izendatu eta gero.

Bozketa horietan, honako buruak izendatu zituzten: Oscar Fresan (Iruñea), Jose Luis Casajus (Tutera), Ivan Mendez (Egues), Jorge Senosiain (Barañain), Tania Martinez (Lizarra), Maria Teresa Molinero (Antsoain), Ricardo Pascual (Buñuel), Kepa Sanz (Atarrabia), Virginia Alonso (Altsasu), Fermin Tarragona (Burlata), Francisco Espinosa (Uharte), Miguel Angel Garcia (Noain), Miguel Periquet (Corella) eta Juan Antonio Pellicer (Zizur Nagusia).

Orain, buruzagi autonomikoak aukeratzeko, Herritarren Kontseilurako eta Idazkaritza Nagusirako hautagaitzak aurkezteko epea abiatu du gaur Nafarroako Ahal Duguk, eta hilaren 26an itxiko du. Ondoren, urtarrilaren 26tik otsailaren 8ra, hauteskunde kanpaina egingo dute; otsailaren 8tik 13ra, bozketa; eta, otsailaren 14an, azkenik, irabazleak izendatuko dituzte.

Alderdiaren arduradunek azaldu dutenez, prozesua "Nafarroako herritar guztiei irekita" dago; izan ere, "edozeinek eman dezake izena eta bozkatu".


Zazpi jokalari ariko dira aurrenekoz Euskal Selekzioan

Athleticeko hamar jokalari, Realeko sei, Eibarreko bost eta Osasunako bat sartu dituzte igandeko deialdian.

Euskal Selekzioa eta Katalunia elkarrekin ariko dira datorren igandean futbolean, lagunarteko partidan, eta gaur jakinarazi dute deialdia Jose Mari Amorrortu eta Mikel Etxarri prestatzaileek.

Eibarren ari diren jokalariak izango dira berritasun nagusia; armaginek bost ordezkari izango dituzte igandean: Eneko Boveda, Mikel Arruabarrena, Xabier Iruretagoiena, Ander Capa eta Daniel Garcia.

Bestalde, Athletic izango da jokalari gehien izango dituen taldea; hamar deitu dituzte Euskal Selekzioarekin jokatzeko. Aritz Aduriz, Gorka Iraizoz, Markel Susaeta, Ander Iturraspe, Jon Aurtenetxe, Mikel Balentziaga, Beñat Etxebarria, Ibai Gomez, Mikel San Jose eta Xabier Etxeita dira.

Realetik, berriz, sei jokalari izango dira San Mamesen: Xabi Prieto, Yuri Berchiche, Iñigo Martinez, Carlos Martinez, Ion Ansotegi eta Markel Bergara. Roberto Torres izango da Osasunako jokalari bakarra.

Hala, Eibarko bostak, Yuri —iragan sasoian Eibarren ibilia— eta Etxeitak egingo dute debuta selekzioarekin.

Aurkari zaila

Katalunia izango du aurrean Euskal Selekzioak. Tartean dira Bartzelonako Gerard Pique, Xavi Hernandez, eta Jordi Alba. Alberto de la Bella Realeko atzelaria ere deialdian sartu du Gerard Lopez hautatzaileak.


Hil egin da igandean Tuteran konorte barik aurkitu zuten gizona

Gizonezkoak kolpeak zituen buruan, eta beraz, norbaitek eraso egin ziola uste du Foruzaingoak. Biktima 32 urtekoa zen.

Hogeita hamabi urteko Tuterako (Nafarroa) gizonezko bat hil egin da gaur, atzo goizaldean herritar batek kalean konorte barik aurkitu eta gero, Nafarroako Gobernuak baieztatu duenez.

Maria Kutz Osasun kontseilariak zehaztu du gizona bart hil dela Nafarroako Ospitaleko zainketa berezien gelan.

Azaldu duenez, biktima 11:45ean iritsi zen Iruñeko ospitalera, "traumatismo larria" zuela. Bertan ebakuntza egin zioten, baina ondoren garun heriotza izan zuen, eta hil egin zen 23:00etan.

Gizonezkoa 07:30ean aurkitu zuen herritar batek, konorte barik, buruan kolpeak zituela. Hasieran, Sofia Erregina Ospitalera eraman zuten, baina handik Nafarroa Ospitalera bidali zuten helikopteroz.

Foruzaingoak uste du norbaitek objektu batekin kolpatu zuela.


Ez dago sanbarako

Krisi ekonomiko eta politikoa, segurtasun neurrien gogortzea, iritzi inkesten emaitza kaskarrak, lanen erritmo geldoa... Rio de Janeirok zalantza eta ezkortasun giro batean hartuko ditu Jokoak.


Iñigo Urkullu lehendakaria, Euskadi Irratian eta ETB 1-en

Arratseko 20:00etan ‘Egunak Gaur’ albistegian izango da eta gaueko 22:00etan ETB 1-en. EITB taldeari euskaraz eskainiko dion lehenengo elkarrizketa izango da.

Lehendakari kargua hartu zuenetik, Iñigo Urkulluk EITB taldeari euskaraz eskainiko dion lehenengo elkarrizketa ostegun honetan izango da. Hasteko, Euskadi Irratiko 'Egunak Gaur' albistegian izango da, arratsaldeko 20:00etatik aurrera.

Bestalde, ETB-1en ere elkarrizketatuko dute lehendakari berria, gaueko 22:00etan.


Hiru eta sei gradu inguruko igoera Espainian 60 urte barru

Euriak ere murrizteko joera izango dute XXI. Mendearen bigarren erdian, baina guzti hau CO2ren emisioak txikiagotzen baditugu eragotzi ahal izango da.

Espainiako tenperatura maximoek 3 eta 6 gradu inguruko igoera jasango dute 60 urte barru, Estatuko Meteorologia Agentziaren (Aemet) esanetan. Aurrez ikusi dutenez, konkretuki 2071 eta 2100 urteen bitartean izango da.

Estatuko Klima-Aldaketaren idazkariak, Teresa Riberak, eta Aemeteko presidenteak, Ricardo Garcia Herrerak, aurkeztu duten txostenaren arabera, euriak ere murrizteko joera izango dute XXI. mendearen bigarren erdian.

Espainian 40. hamarkadaren amaiera arte beroketa txiki bat eman zen eta hozte txiki bat 70. hamarkadaren hasiera arte. Eta 1980tik aurrera gaur egun arte jarraitzen duen beroketaren joera hasi zen.

Aemetek erabilitako eskualdetan banatu diren guneak klimaren etorkizuneko ezaugarrien balioespenak osatzen dituzte, eta ikerketen inpaktuak eta aspektu ekologiko, ekonomiko eta gizartearen urrakortasunak egiten dituzte. Teresa Riberaren esanetan, gune hauek osatzeko "gure herrialdeko ezaugarriei egokitzen diren eredu klimatikoetaz hasi behar da".

Ricardo Garciaren esanetan, mendearen amaieran euria % 20 jaitsiko da, baina 2050 arte ez dira esanguratsuak izango". "Mende bukaeran Madril Sevillan gaur egun izaten dituzten tenperaturetara, eta Sevilla Tucson (EE.UU) hiriko tenperaturetara iritsiko direla" ere esan du, baina guzti hau CO2ren emisioak txikiagotzen baditugu "eragotzi ahal izango da".


Garaje-rock musika eta elektronikoa, etzi Urretxun

URRETXU // Larunbatean musika eskaintza paregabea egongo da. 19:00etan Kubeats elektronika jaialdia hasiko da gaztetxean. Radithor (Bilbo), Balza (Bergara), Jana Jan (Bilbo) eta Ttunttun Brigadie (Errioxa) musikariek parte hartuko dute. 20:00etan, berriz, Cayman Kings garaje-rock eta surf taldeak Areizaga-Kalebarren plazan joko du.


Cirque du Soleil ikuskizunerako 420 sarrera eskainiko dizkie udalak langabeei

Udalinforen bulegoetan eskuratu ahal izango dira sarrerak, ekainaren 25etik uztailaren 2ra arte, aurretik agortzen ez badira.

Donostiako Udalak Cirque du Soleil taldearen ikuskizunerako 420 sarrera eskainiko dizkie langabe donostiarrei. Hirian sei emanaldi egingo dituzte uztailaren 3tik 6ra bitartean; uztailaren 3an eta 6an emanaldi bana, eta 4an eta 5ean bina. Beraz, emanaldi bakoitzerako 70 sarrera eskainiko dituzte.

Sarrerak eskuratzeko baldintzak langabezian egotea eta Donostian erroldatuta egotea dira. Hasiera batean pertsona bakoitzeko bi sarrera emango dituzte, baina familia liburua aurkeztuz gero, 8 urtetik gorako kide guztientzat ere izan daitezke.

Udalinfo zerbitzuaren bulegoetan eskuratu ahal izango dira sarrerak, ekainaren 25etik uztailaren 2ra arte, aurretik agortzen ez badira. Sarrerak hartzeko ordutegia 09:00etatik 10:30era artekoa da.

Donostia Kirola

Bestalde, Donostia Kirolak zozketa bat egingo du harpidedunen artean. Kasu honetan, 60 sarrera banatuko dituzte, eta saridunen izenak euren webgunean jarriko dituzte.


Euskalduna Andoain, kronikak eta partidak

EUSKALDUNA

EUSKALDUNA 2–0 HERNANI

Gola: Alberto de Lucas, Xabier Berrueta.

PREFERENTE. Partida bizia izan zen, emozioz betea. Lehen zatian Hernanikoak nagusi izan ziren. Eta hori entrenatzailea bota zuela epaileak. 0-1 emaitzarekin atsedenaldira joateko bidean zirenean De Lucasek berdinketaren gola eskuratu zuen. Etekina atera zuen bigarrenez etxeko taldeak, atsedenalditik itzuli eta berehala. Baina 75 minutuan iritsi zen berdinketaren gola. Jasotako faltak hainbeste ziren Euskaldunakoak ez zirela kikildu. Giroa berotzen hasi zen eta epaileak zelaitik bota zituen Maleon eta Sanchez jokalariak, Bengoetxea entrenatzailea eta Marzol taldeko ordezkaria.

UNION TXIKI 3–2 EUSKALDUNA

Gola: Beñat Oiartzun, Axier Ceballos.

JUBENILAK. Partida osoan zehar joko txukuna egiten saiatu ziren urdiñak. Ez zuten punturik lortu baina tentsioari eta mailari eutsi zioten partida guztian zehar.

ORIOKO 6–0 EUSKALDUNA

KADETEAK B.

EUSKALDUNA 1–1 IDIAZABAL

Gola: Dennis Torrecilla.

INFANTILAK. Gol izugarria sartu zuten arren, ez zen nahikoa izan.

EUSKALDUNA 1–0 AMARA BERRI

Gola: Iratxe Larraz.

KADETE NESKAK F8. Partida gogorra, tentsio handiarekin jokatutakoa. Indar erakustaldia egin behar izan zuen partidaren irabazleak. Sailkapenaren gaikaldeari eusteko ahaleginetan dabiltza De Lucasen neskak.

ANAITASUNA 5–3 EUSKALDUNA

ALEBINAK, TEKNIFIKAZIOA. 1–3 irabazten joan baziren ere, azkenean punturik eskuratu gabe etxeratu ziren. Lastima.

ASTEBURUKO PARTIDAK

Trintxerpe–Euskalduna Preferente

Larunbata, 08.16:30, Don Bosco

EUSKALDUNA jubenila–Vasconia

Larunbata, 08. 16:30, Allurralde

Sanse “B”–EUSKALDUNA kadete 1A

Larunbata, 08. 09:45, Félix Garín

EUSKALDUNA kadete 1B–Lengokoak

Larunbata, 08. 12:15, Allurralde

Billabona–EUSKALDUNA infantila

Larunbata, 08. 11:00, Billabona

EUSKALDUNA infantil F11–Orioko

Larunbata, 08. 10:45, Allurralde

Beti Ona–EUSKALDUNA kadete F8N

Larunbata, 08. 11:00, Beraun

IEUSKALDUNA infantil F8N–Intxurre

Larunbata, 08. 09:30, Allurralde

Euskalduna NacB–Laudio

Larunbata, 08. 16:45, Allurralde

Euskalduna 3M–Oiartzun,

Larunbata , 08. 15:30, Allurralde


Laminaciones Arreguiko langileen aldarrikapenak, iruditan

Aurreko ostiralean, Laminaciones Arreguiko langileak Virgen Blancan elkartu ziren euren aldarrikapenak egiteko asmoz.


Asteazkenean izango da eraso sexisten aurkako protokoloaren azalpena

Eraso sexisten aurrean erantzuteko protokoloa azaltzeko hitzordua jarri du Marea Arroxak. 19:00etan hasiko da saioa, eta eraso sexistez hausnartzeaz gain, txosnagunean halakorik gertatzekotan jarraitu beharreko pausoak azalduko dituzte bileran, Karpan boluntario lanetan arituko diren norbanako guztiak biharko batzarrera joatea "garrantzitsua" dela jakinarazi du festa herrikoien aldeko batzordeak. Era berean, Haujijijaik esan du "harreman sanoak" sustatu nahi dituela festetan ere, eta karpagunea "herritarrak aske" sentitzeko gunea izan dadin lanean arituko direla.


Manifestazioa egingo du LABek 12:30ean

Oarso Bidasoako eta Donostialdeako delegatuen batzarra egiten ari da LAB sindikatua momentu honetan Reina aretoan, eta batzarra amaitutakoan, 12:30ean, manifestazioa egingo dute Xenpelarretik abiatuta. Lan erreforma eta negoziazio kolektiboaren erreforma “basatiak” salatuko dituzte.


Flysch traila... Marten?

Pasa den asteburuan nire koinatuak argazki hau bidali zidan whatsapp bidez. "Flyscha Marten... bitxia".

Argazkia mugikorrean nuela, inguruko jendeari galdezka hasi nintzen: "hau non dago?". Algorrin zela zioen batek, Itzurunen besteak. Hurrengoak "lur hori gorriegia da...". Eta bai, Marte planetako irudia da, eta bai, han ere badago flyscharen antzerako fenomeno geologikoa, edo hala dirudi, behintzat, argazkiari begira.

Eta buruari bueltaka hasi nintzen. Marten flyscha badago, flysch trail lasterketarik izango al da? Eta nork korrituko dute? Martzianoek bakarrik? Edo izango dira beste planetetako ordezkariak ere labarretan gora eta bera? Eta zein izango da Marteko Bosco? Eta Juanito Oiartzabal? Galdera asko, erantzunik ez.


Maddalen Arzallusen lanak iragarriko ditu Zumaiako Inauteriak

Maddalen Arzallusek egindako kartelak iragarriko ditu Zumaiako aurtengo Inauteriak. Kartel lehiaketako epaimahaiaren arabera Arzallusena izan da aurkeztutako 22 lanetatik “politena eta egokiena”. Lehiaketara aurkeztutako 22 kartelekin Alondegian erakusketa zabalduko dute urtarrilaren 29tik otsailaren 17ra. Erakusketan herritarrek botoa emateko aukera izango dute, hala herritarren saria erabakitzeko.


Castro epailea Uribetxeberriaren onkologoekin batzartu da

Arrasateko presoaren osasun egoeraz berba egin dute Donostiako Ospitalean. Espainiako Auzitegi Nazionaleko Espetxe Zaintzako epaileak ondoren erabakiko du Uribetxeberriari baldintzapeko askatasuna ematen dion edo ez.

Fiskaltza, Uribetxeberria aske uztearen kontra

Mobilizazio gehiago Arrasaten

Eserialdia Bergarako epaitegi aurrean

Preso gaixoen askatasunaren aldeko martxa Arrasaten bukatuko da


Mendilautan urbanizazio lanak egin nahi ditu udalak, auzokoekin adostuta

Herritarrekin zehaztuko du zein kalek duen lehentasuna berrikuntzak egiteko eta zein irtenbide eman behar zaion. Oinezkoentzat espazio gehiago lortzea da helburua«Eskaera historiko» bati erantzuteko helburuarekin, Zarauzko Udalak Mendilauta kale ingurua beste modu batera urbanizatzeko asmoa du. Mikel Goenaga Mugikortasun zinegotziak jakinarazi duenez, hainbat urtez inguru horretako bizilagunak espaloien irisgarritasun faltaz kexatu izan dira: horiek estuak direla, zuhaitzek leku asko kentzen dietela eta pasara oztopatzen dutela... Orain arteko parte hartze prozesuetan herritarrek «behin eta berriro» errepikatu duten eskaria dela nabarmendu du. Horregatik, orain udalak gaiari heldu dio, mugikortasun politikan beste aurrerapauso bat emanez eta oinezkoentzat espazioak bilatuz.

Hain zuzen, gune horretako beharrak asetzeko eta irtenbidea auzokideekin eurekin finkatzeko, parte hartze prozesu bat antolatu dute. Nafarroa, Lizardi, Mendilauta eta Aresti kale artean bizi diren herritarrek hartuko dute parte, baita Ixpilla ingurukoek ere. Guztira, 1.800 lagun bizi dira zonalde horretan.

Bi bilera egingo dituzte. Lehena, bihar. Lehenbiziko bilkura horren helburua izango da zonalde horretako kale guztien beharrak mahai gainean jartzea eta, behin horiek aztertuta, finkatzea zeintzuk duten lehentasuna. «Badakigu hainbat kaletan egin beharko liratekeela lanak, baina ezinezkoa da guztiak batean egitea, denboragatik eta diru aldetik». Horretarako dokumentazioa aurkeztuko dute udal teknikariek, besteak beste, jakinarazteko kale bakoitzean zer- nolako lanak egin diren, noiz eta zein irizpiderekin. Horrez gain, hausnarketarako zenbait galdera egingo dituzte: esaterako, zein diren kale erabilienak eta zeintzuk duten premia gehien.

Behin herritarrek eta udal ordezkariek zehaztuta zein diren lehentasun handiena duten kaleak, kale horiei zein irtenbide eman aztertuko dute. «Kale bakoitzak bere kasuistika du, eta irtenbideak ere askotarikoak izan daitezke», dio Nerea Ollokiegi Parte Hartzeko teknikariak.

Lau irtenbide

Zentzu horretan, udal ordezkariek lau alternatiba aurkeztuko dizkiete bertaratzen direnei. Horietako bat zuhaitz kopurua mantenduz eta horiek lekuz aldatuz, aparkalekuak kentzea eta espaloiak zabaltzea litzateke. Beste bat: irtenbide misto bat, alegia, aparkalekuak eta zuhaitz kopurua murriztea. Hirugarren alternatiba aparkalekuak alde batean mantentzea, zuhaitz kopurua murriztea eta desjabetzeak egitea da, hau da, etxebizitzen lorategiei 60 bat zentimetro kentzea espaloiak zabaltzeko. Laugarren alternatiba litzateke desjabetze handiagoak egitea, aparkalekuak eta zuhaitzak man- tenduta.

Hori hilaren 26an, datorren ostegunean zehaztuko dute. Bi bilerak Ebro Etxean izango dira, 19:00etatik 20:30era. Irtenbidea zehaztu ondoren, proiektua idatziko dute, eta finantzazioa bilatu, gerora exekutatzeko.


Zabortegiak itxi ahal izateko «koherentzia» galdegin dute

Beasaingo, Zarauzko eta Azpeitiko alkateek hitzarmen zabal bat lortzeko deia egin dute, hiru zabortegiak «oztoporik gabe» ixtekoIka-mika eta liskar politikoak alboratu, eta herritarren interesak lehenetsi nahi dituzte

«Pozez, baina zuhurtziaz». Beasaingo, Zarauzko eta Azpeitiko alkateek horrela jaso dute Gipuzkoako Foru Aldundiak zabortegiak ixteko iragan astean hartu zuen erabakia. Sasieta, Urteta eta Lapatxeko zabortegiak 2015 bukaerarako itxi nahi dituela iragarri zuen. Begi onez hartu dute berria hiru zabortegi horien herrietako ordezkariek, uste baitute hondakinen kudeaketaren arazorako behin betiko konponbidea erdiestea dakarrela. Beasaingo alkate Koldo Agirrek esan du Gipuzkoa «iraunkorrago eta osasuntsuago bat» eraikitzea ahalbidetuko duela. Dena dela, jakin badakite oraindik lan eskerga dutela egiteko. Hala, akordio zabal bat lortzera deitu dute. Diputazio, mankomunitate, eragile, herri eta alderdiei egin diete deia, zabortegiak ixteko «oztoporik» jar ez dezaten.

Hitzarmena lortzeko, «koherentzia» galdegin dute. Alde horretatik, berebiziko garrantzia eman diote norberaren interesak baztertu eta herritarren interesak lehenesteari. Esaterako, Eneko Etxeberria Azpeitiko alkateak ohartarazi du ez luketela inola ere ulertuko «ika-mika» eta «liskar» politikoen eraginez zabortegiak ixteko erabakia atzera botatzea.

2020rako zabortegi oro itxita

Zabortegirik gabeko Gipuzkoa aldarrikatu dute hiru herrietako ordezkariek, eta apustu horretan «tentuz» jardutea ezinbestekoa dela adierazi dute. Sortzen dituzten usain eta kutsadurak saihestearen «premiaz» irmo mintzo da Juan Luis Illarramendi, Zarauzko alkatea: «Itxi egin behar dira ezinbestean. Ez ditugu gure herrietan nahi, ezta beste inon ere. Zabortegietatik at eraiki asmo dugu Gipuzkoa». Haren aburuz, zabortegiak ez datoz bat «herritar arduratsuekin»; «xahutzen» diren milaka tona hondakinak baliabide gisa balia zitezkeen.

Oroitarazi du, gainera, Europaren agindua dela 2020a baino lehen zabortegi guztiek itxita egon behar dutela. «Beraz, oso argi daukagu. Gipuzkoak ezin du bere etorkizuna zabortegien gainean eraiki», zehaztu du. Beasaingo alkate Koldo Agirrek konponbide «arrazoizko» eta «merketzat» jo du aldundiaren erabakia. Dioenez, «begi bistakoa» da Gipuzkoa iraunkor bat egiteko ez dela azpiegitura «kutsakor» handirik eraiki behar: «Argi geratu da ez dela ehunka milioi euro xahutu behar zaborren arazoari aurre egiteko».

Agirrek ziurtatu du zabortegiak ordezkatzeko azpiegitura berriak egingo direla. Haren arabera, baina, orain udalen eta herritarren txanda da: «Hondakinak ongi bereizi eta ahalik eta kopuru txikienean sortzea da gure xedea. Hori da urrezko araua». Alde horretatik, nabarmendu du hondakinak gutxitzearen lana norberaren eginkizuna dela: «Ezin du beste inork egin, gure ardura da». Horren haritik, gogora ekarri du Gipuzkoako udal orok «konpromisoa» duela datozen bi urteetan %60ko birziklatze tasak lortzeko. «Erronka handia dugu aurrean, baina erabat egingarria da. Mantso, baina aurrera goaz beti».

Lehenbiziko itxiera, abenduan

Gipuzkoako Foru Aldundiaren helburua da abenduaren 31n Zarauzko Urteta zabortegia ixtea. Lapatxekoa (Azpeitia), berriz, 2015eko apirilean, eta Sasietakoa (Beasain) urte bereko abendu inguruan. Egoera «baikor» egoteko modukoa dela diote Beasain, Zarautz eta Azpeitiko alkateek. Azkenaldian, herritarren kontzientzia areagotzen ari dela diote, eta norabide horretan «pauso ausartak» emateko prest dira. Hala eta guztiz ere, urratsez urrats joatearen beharra nabarmendu nahi izan dute. Horiek hala, akordioak lortzeko sasoia dela uste dute. Gipuzkoaren alde eta kutsaduraren kontra egiteko, alegia. Horretan jarriko dituzte haien indarrak.

Testuinguru horretan, Azpeitiko alkateak orain dela bi hilabete herrian onartu zuten mozioa ekarri zuen gogora. Izan ere, urtarrilaren 7an, Bilduk eta EAJk Lapatxeko zabortegia itxi eta errauste plantarik nahi ez zutela argi uzteko apustua egin zuten. Bi alderdiek elkar hartuta egin zieten eskaria eragile sozial eta Gipuzkoako indar politiko orori. «Azpeitian akordio politiko bat lortu baldin bagenuen, posible da Gipuzkoan», bukatu du Etxeberriak.


Asier Illarramendi Realeko jokalaria Londresko Olinpiar Jokoetara jokateko Espainiako lehen deialdian sartu dute, Thiagoren partez


Hiritar erantzukizuna

Liluratuta nauka azken hilabeteotako Britania Handiak. Glamour eta dotorezia oro erantzirik etxeko trapuak haizatzen hasi da. Errealitateak gainditzen du fikzioa. Hortaz, telesail politikoa balitz bezala ikustea gomendatzen dizut. Orain arte Lehen Ministro izandako Theresa May badoa, eta, dena emanda dagoela uste duzunean, dzast!, bere ordezkoa izan litekeen Boris Johnsonek espetxean amai lezake. Epaitegiaren aurrean kontuak eman beharko ditu 29 urteko Marcus Bull (no eta to abizena!) hiritarraren ekimenari esker. Ustelkeria? Botere-erabiltze desegokia? Ez. Kanpaina politikoan gezurra esatea. 200.000 libera lortu zituen crowdfunding bidez Bullek epai bideari ekiteko. Britaniarrak engainatzea (ez engaiatzea) aurpegiratzen dio Lewis Power (abizena, again) abokatuak Bullen izenean. Britania Handiak Europako Batasunari astero 350 milioi libera ematen zizkiola argudiatu zuen Johnsonek brexit-en aldeko botoa eskatzeko. Bullek, Powerrek eta gainontzekoek uste dute gezurra zela jakin arren brexit-aren aldeko botoak eskuratzeko erabili zuela.

Gezurra. Post-egia. Egun egon litezkeen Watergate guztiek biderik izango lukete? Espainiako estatuan PP alderdiak zituen ustelkeria kasu guztiekin oraindik ere hiritarrek botoa emateak harritu zuen 2014an Finantial Times egunkari entzutetsua. Post-egiarena, baina, kontu globala da. Gure boto-tradizioaren preso gara ala gure erosotasunaren preso? Emozionalak ei gara botoa ematerako orduan. Gotemburgeko unibertsitatean irakasle den Victor Lapuente Ginék dio politikariek esaten digutenak erakartzen gaituela, eta ez dugula horren gainean hausnartzen, ez dugula sinesgarritasunik edota egingarritasunik izango ote duen pentsatzen. Hausnartu eta haurhartu. Memoria-politiko laburra daukagu, post-egiaren ostean zer ote datorkigu? Barka iezadazu errematatzen ez badut, haserretuegi nago eta delitu izan liteke.


Kontsumo arduratsuari buruzko lehenengo topaketa hartuko du Basaurik azaroan

Kontsumo Arduratsuaren Astea antolatuko dute bederatzigarren urtez Basaurin. Aurtengo kanpainaren leloa da Kontsumorik onena, plastikorik gabekoa, eta Basaurin hainbat jarduera antolatu dituzte. Besteak beste, hitzaldiak, ikus-entzunezkoen proiekzioak, ohikoak diren truke azoka eta ekoazoka, eta kontzertuak izango dira azaroaren 18ra bitartean.

Era berean, lehen aldiz Kontsumo arduratsuari buruzko lehen topaketa antolatuko dute Basaurin. Azaroaren 21ean izango da topaketa hori eta, “plastikorik gabe bizitzeko” jarraibideak partekatuko dituzte gaian interesa dutenek.

“Hondakin plastikoek ingurumenari eragindako arazo larriei erreparatuko diegu, agerian utziz behar-beharrezkoa dela erabili eta botatzeko ontziak gutxitzea”, diote Sagarrak ekologista taldetik: “Ezinbestekotzat jotzen dugu administrazioek eta herritarrok kontsumo-eredu berria sustatzea”. Kontsumo Arduratsuaren Astea Sagarrak ekologista taldeak antolatzen du, Basauriko Udalaren laguntzarekin.

Kontsumo Arduratsuaren Astea 2018 – Egitaraua

Azaroak 10, larunbata

12:00-15:00 Basauriko Pintxo Ekologikoen I. Txapelketa

Azaroak 14, asteazkena

19:00 Hitzaldia Arizko Dorretxean: Kontsumo-eredua aldatzen! Hango eta hemengo kontsumoa saretzen. Zarensare

Azaroak 15, osteguna

20:00 + 22:00 Zinea Social Antzokian: En el mismo barco (jatorrizko bertsioa, azpitituluekin). Sarrera: 4,50 euro

Azaroak 17, larunbata

16:00-20:00 IX. Truke Azoka Solobarria plazan

20:00-21:00 Kontzertua Solobarria plazan: Puro Luego. Zarensare-Enredando sarearen baitan Indarkeria matxistaren eta kontsumoaren arteko hartu-emanei buruz egindako hausnarketetan oinarritutako kantak estreinatuko dituzte

Azaroak 18, igandea

11:00-14:30 IX. Ekoazoka Solobarria plaza

Azaroak 21, asteazkena

19:00-20:15 Kontsumo arduratsuari buruzko I. Topaketa Marienean: Zer egin dezakegu plastikorik gabe bizitzeko?


'Arrakalak' argazki erakusketa zabalduko du Jone Albenizek Aroztegin

Jone Albeniz argazkilari bergararrak Arrakalak erakusketa zabalduko du Aroztegi aretoan. Gaur izango da inaugurazio ekitaldia, 19:00etan. "Eztanda moduko bat da erakusketa, argazki eztanda", azaldu du Albenizek.

"Aretora sartzerakoan, parez pare dagoen horman argazki mordoa jarri ditut, eta gainerako hormetan gutxiago, formatu handikoak", dio argazkilariak.

Tamaina handiko lanak

Argazkiak tamaina handian inprimatu ditu: "Metro eta erdi bider metro bateko azalera dute, gutxi gorabehera". Horrez gain, azaldu du ez direla joango marko batekin eta ez dutela kristalik izango: "Hormara itsatsita joango dira". Iaz, udan, Bosnian egindako argazkiak dira gehienak; eta horietako asko zuri beltzean egindakoak dira. "Ez naiz zentratu argazkiaren kalitatean; zarataren jokoarekin jolastu nahi izan dut. Zarata presente dago aretoan".

Irudia eta soinua

Zarata hori presente egingo duen beste gako bat soinua izango da. Erakusketa zabalik dagoen bitartean audioa entzuteko aukera egongo da: Bosniako bidaian grabatutako soinuak izango dira Albenizek aretoan entzungai jarriko dituenak.

Aroztegikoa bakarka egingo duen lehenengo erakusketa izango da Albenizendako: "Aurretik, Martxanterekin jarri izan dut nire lanen bat, baina bakarka lehenengoa izango da". Maiatzaren 26ra arte egongo da aukera Albenizen argazkiak ikusteko, martitzenetik domekara, aretoko ordutegian.


Erresidentzietako langileek greban jarraituko dute

Gipuzkoako eguneko zentroetako eta erresidentzietako emakume langileek, 16 eguneko grebari jarraipena emango diote, lan baldintzak hobetzea eskatuz.

Gipuzkoako erresidentzietako eta eguneko zentroetako langileak greban daude. Otsaila hasieran ekin zieten lanuzteei, eta gaurtik aurrera, beste 19 eguneko grebarekin jarraituko dutela adierazi zuten. Goizean Tolosako Triangulo plazan egin dute elkarretaratzea, ELA sindikatuak deituta, eta bertan azaldu dituzte erabakiaren arrazoiak.

Batetik, «Foru Aldundiak sektore feminizatu eta prekarizatu honetako emakumeen lan baldintzak hobetzeko asmorik ez duela» aldarrikatu dute. Gainera, «aldundia bera, langileek bi patronalekin lortutako akordioa finantzatzeko prest ez dagoela» ere esan dute. «Dirua soberan du, eta negoziaketa blokeatzen ari da».

Hirugarren adineko pertsonak zaintzeaz arduratzen diren emakume langileentzat, pertsona horiek erresidentzia eta zentroetan jasotzen duten arreta hobetzea «lehentasun bat» da. «Egun ditugun ratioekin, ordu eta erdiko arreta jasotzen du bakoitzak, eta hori, gure ustez, ez da nahikoa; lotsagarria da».

Bitartean, «patronalek langileen prekarietatea bermatzea helburu dutela, eta diru gehiago lortzen dutelarik, baldintzak bi urtez izoztu nahi dituztela» diote. «Horrez gain, orain arte gure lan baldintzak babestu dituzten enpresa hitzarmeneko amaitu nahi dute, eta urteetan guk borrokaren bitartez lortutakoa kendu nahi digute», adierazi dute. Horregatik, «borrokan jarraitzea» da euren asmoa.


D ereduaren alde, manifestazio bat egingo dute abenduaren 18an Iruñeko kaleetan

Nafarroako D ereduari buruz egiten ari diren «manipulazioa» salatu asmo dute deitzaileek protesta horren bidez

Nafarroan D ereduaren inguruan egiten ari diren «manipulazioa» salatzera, protestan aterako dira abenduaren 18an Iruñean. Manifestaziora deitu dute egun horretarako ELA, LAB eta EILAS sindikatuek, eta Sortzen Ikasbatuaz eta Ikasle Abertzaleak taldeek. Hezkuntzan kolore guztiak leloa hartu dute, eta Guardia Zibilaren txostenean eta haren ondoren hedabide batzuetan ageri den «manipulazioa» salatzea dute helburu manifestazioarekin. 18:00etan abiatuko da, Antoniutti parketik.

Euskarazko irakaskuntzan ari diren maisu-maistrak ETArekin lotzeko ikerketa bat egin du Guardia Zibilak. 1.452 irakasle zelatatu ditu horretarako: zein elkartetan aritzen diren, senideren bat preso ote duten... Horri jarraituta, ondorioztatu dute D ereduko lau irakasletik bat «etazalea» dela. Txosten hori eskuan, Espainiako hedabide zenbaitek Nafarroako euskarazko eskolen aurkako informazioak argitaratzeari ekin diote, kamerak ezkutuan eramanda ikastetxeetan bertan sartzeraino.

Iribasek «kopia bat» dauka

Txosten hori izan zuten hizpide atzo Nafarroako Parlamentuan. Bilduk galdera egin zion Jose Iribas Hezkuntza kontseilariari, zer xehetasun dituen. Txostenaren «kopia bat» soilik ikusi duela esan zuen hark, eta Hezkuntza Departamentuan informaziorik ez dutela eskatu ikerketa hori egiteko. Bilduk salatu zuen «sorgin ehizan» ari direla, eta UPN dela buru. Iribasek hala erantzun zion: «Ikusita zure hitzaldia, hobe da hemen egon zaitezen, ikasgelan baino».

Neurriak hartzeko asmoz segitzen du UPNk. Jadanik bildua da Espainiako Barne, Justizia eta Hezkuntza ministerioekin, eta neurriak hartzeko eskatu die. Jorge Fernandez Diaz Barne ministroaren agerraldia ere eskatu du Espainiako Kongresuan, txostenari buruzko azalpenak emateko.

Iruñeko parlamentuan adostu dute hezkuntza ikuskaritzak aztertuko dituela eskoletan bertan sortzen dituzten materialak. PPk egin zuen eskaria, esanez eskolen erdiek bertako materialak dituztela. UPNk eta PSNk babestu dute.


Jaurlaritzak dio pobreak ugaritu arren hobetu egin dela beren pertzepzioa

Inkesta baten arabera, hamar urtean bikoiztu egin da txiroen kopurua, eta oinarrizko gastuei aurre egin ezin dietenenak %84 egin du gora

Pobreen kopurua handitzen ari da Araban, Bizkaian eta Gipuzkoan: azken hogei urteetako tasarik handiena da egungoa. Baina haien pertzepzioak ez du bat egiten pobrezia neurtzen duten adierazleek esaten dutenarekin. Hala, egungo txiroak duela hogei urtekoak baino baikorragoak dira euren egoeraz galdetzen zaienean. Horixe azpimarratu du Eusko Jaurlaritzako Enplegu eta Gizarte Politiken Sailak, 2018an pobreziari buruz eginiko inkestaz.

Azterketa horren arabera, lau urtean %7 egin du gora pobrezian bizi direla uste dutenen kopuruak, eta, azken hamarkadan, %46. Araba, Bizkai eta Gipuzkoako biztanleen %6 daude horrela: 130.965 herritar. Duela lau urte baino 9.000 gehiago, eta 2000. urtean baino 25.000 gehiago.

EH Bilduk uztailean salatu zuen Jaurlaritzak egina zuela lau urtean behin kaleratzen duen azterketa, baina Beatriz Artolazabal sailburuak ez zuela ohi bezala ezagutarazi, ezkutatu egin zuela. Herenegungo data daukan ohar baten bidez eman ditu orain hor azaltzen diren datu batzuei buruzko azalpenak, baina azterketa osorik ez du jarri Irekian, Jaurlaritzaren webgune nagusian; beste batean topa daiteke.

Oharrean, Jaurlaritzak inkestako datuetatik azpimarratu du laguntza publikoak jaso arren pobreziatik atera ezin diren 70.348 pertsona daudela, eta horien %80k ez dutela bere burua «oso pobre» ikusten. 2008tik —hori neurtzen hasi ziren lehen urtetik— izandako portzentajerik altuena dela azpimarratu du: urte hartan %78,7 ziren.

Horrekin batera, azaldu du behar gorrian dauden gehienek (%60,8k) ez dutela bere egoera horrela ikusten; «oinarrizko beharrei aurre egiteko edo nahiko eroso bizitzeko moldatzen» direla aitortzen dutela. Jaurlaritzak dio portzentaje hori %44 izan zela krisi ekonomikoaren urteetan, eta aurretik %30en bueltan zegoela.

Halaber, gobernuak gaineratu du pertzepzio subjektibo horrek oinarri objektiboak dituela, baina hori neurtzen duten hamahiru adierazleetatik lauk baino ez dute hobera egin 2008tik: elikadura arazo larriekin loturikoek, eta ur, argi eta telefono hornidurak. Oro har, oinarrizko gastuei aurre egin ezin dietenen kopuruak %83,7 egin du gora hamar urtean.

Jaurlaritzak iragarri du irailaren 25ean «bilera tekniko» bat egingo duela inkestaz aritzeko —ez du zehaztasun gehiago eman—, eta adierazi du gobernuaren lehentasuna dela gizarte babesaren sistemako oinarrizko baldintzak mantentzea eta azken bost urteotan finkatutako enplegua sortzeko politikekin jarraitzea.


Euskal jaia gaur Ixkibi kanpinean

Goizuetako Ixkibi kanpinean egun guztiko festa izango dute gaur, Euskal jaietan. 12:30etan Abesbatzaren emanaldia izango dute; 13:00ean herri kirolak; 14:00etan, talo jatea; 16:00etan toka txapelketa; eta 18:00etatik aurrera erromeria, Bide Batez taldearekin.


Monti 15.000 milioi euroko doitze plana prestatzen ari da

Italiako lehen ministroak datorren astean aurkeztuko ditu murrizketa neurriak Parlamentuan. Zenbateko hori Europar Batasunak exijitutako 64.000 milioi euroko doitze planari gehituko zaio.

Mario Monti Italiako lehen ministroa 15.000 milioi euroko doitze plana prestatzen ari da. Datorren aste amaieran aurkeztuko ditu murrizketa neurriak Parlamentuan, Eurotaldeak azaroaren 29an eta Europako Batzordeak abenduaren 8an egingo dituzten bileren artean, Corriere della Sera egunkariak jakinarazi duenez.

Europar Batasunak eskatutako erreformak betetzen ari diren ala ez frogatzeko Erromara bidalitako Europako Batzordeko ikuskatzaileek gogorarazi dute 2013an aurrekontuen egonkortasuna lortzeko 15.000 milioi euro gehiago murriztu beharko dituela Italiak. Hain zuzen, zenbateko hori Europar Batasunak 64.000 milioi euro aurrezteko eskatutako planari batu behar zaio.

Batzordeak Italiaren inguruko txostena datorren azaroaren 29an aurkeztuko die Ekonomia ministroei, Eurotaldearen bileran, bitartean, Montik, Europako Batzordeari abenduaren 8an aurkeztu nahi dio doitze plana.


Euriak salbatuko gaitu krisitik!

Santa Ana eguneko parodiak publikoa omendu du. Gaueko lehenengo ezustekoa publikoarentzat izan da. Oholtzatik eskerrak eman zaizkie urtero-urtero bertan egoteagatik, aurten ere euriari aurre eginez. Epaiketan akusatuak ohi bezala sutan bukatu dute baina aurretik asko izan dira oholtzatik pasatako pertsonaiak. Euriak aterako omen gaitu krisi honetatik eta herriko langabeziarekin amaituko du, dena Euri-Polisi esker.

Azken entsegua egin ondoren, egun batez aktore bihurtutako herritarrek indarrak hartu dituzte Buruntz-Azpi elkarteak prestatutako afari goxoarekin. Oriatik bizikletak hartu eta Okendora kalejira berezia egin dute guztiek.

Okendon puntual ekin zaio epaiketari. Mari Karmen Ormazabalek aurkezle lanak egin ditu. Parodia egiten duten guztiei eskerrak eman dizkie eta lehenengo ezustekoa eman du, omenduaren izena. Ormazabalek jakitera eman duenez, parodiak aurten ikusleak omentzea erabaki du izan ere “eurak gabe ez litzateke parodiarik izango”.

Aurten ikusleak omendu ditu Santa Ana parodiak.

Jarraian, Lierni Rekondok ikusleei eskainitako bertsoak bota ditu.

Euria eta Parte hartzea

Aurten Tximistine Txaparrondegi eta Maria Akaparadora Barrepakasa izan dira akusatuak. Fiskalak bere lana egin du eta lekukoak deitu ditu.

Era honetara, euria eta Parte hartzea izan dira aurtengo parodian gai nagusiak. Langabetuen plataforma bereziak irtenbide bat zuen. Hilabete luzeetan izan dugun eguraldiak askorako eman du; "euriak salbatuko gaitu krisitik, Euri-Polis, Lasarte-Oria, Euriaren hiria!" gune turistikoak lana emango du eta herritarren depresioarekin eta tristurarekin amaitu ahal izango da.

Hango eta hemengo bertso saio arrakastatsuak ere lekua izan zuen oholtzan Tio Joxeren eskutik "ez hango eta ez hemengo". Andaluziatik jendea lanera etortzen zela ikusita erronka handiko gizona izaki, kontrako bidea egin zuen herritarrak "lana don tokin lana ittea errexa dek. Hik grandes retos behar dituk" horrela Andaluzian nola integratu zen kontatu du, hori bai, beti herria faltan botatzen eta batez ere Oriako ur gardenak.

Tio Joxeri lekukoa apaiza eta monagiloak hartu diote oholtzan. Apaizak langabezian dauden herritarrei lana eskaini die "elizak hartuko ditu bere magalean nagusiak lantegitik bidalitakoak, estatuek INEM edo LANBIDETIK bidalitakoak, Bankuek beraien etxeetatik bidalitakoak, Unibertsitatea ordaindu ezinik daudenak, edo sartzeko nahiko notarik atera ez dutenak. Denak. Denak gara jainkoaren seme-alabak. Etorri elizara. Guk etxe asko dauzkagu. Lana ere eskainiko dizuegu, Unibertsitateak ere baditugu. Sarrera notarik gabeak. Apaiz edo moja egiten bazarete ikasketak dohain. Eliza txollo bat da! Komentuak hutsak daude. Eraikinak erortzen ari zaizkigu. Bizitza guztian egin ditugu psikologo lanak doan. Haurrak etor zaitezte niregana esan zigun gure aitak".

Bide batez apaizak salatu du IBIa ordaindu beharra eta Aldundiarentzat hitz gogorrak izan ditu.

Eliza egungo arazoen knponbide izan daitekeela azaltzen saiatu da apaiza berezia.

Udaleko bi garbitzaileen ahotan parte hartze departamenduari hainbat kritika erori zaizkio. "Izen elegante bat jarri, erakargarria eta ZAS! Denak poltsikoan eta bitartean beraiek nahi dutena egiten dute. Rajoi jaunak futbolarekin egiten duena egin digute hauek guri Parte Hartzearekin".

Udaltzainen jantzi berriaren inguruan galdeketa martxan jarri ez izana leporatu diote udalari eta ikusleen laguntzarekin bost herri galdeketa" burutu dituzte: "Aintzinan bezala Lasarte Oriako zentroan berriz ere Santa Anako Jaiak ospatzen hastea, bere kontzertu, txosna, meza eta soka muturrarekin. Alde zaudetenak erakutsi papeleta berdea, bestela erakutsi papeleta gorria".

Jarraian udaltzainen uniformearentzat bi proposamen egin zituzten "inork galdetu ez digunez, guk herriko diseinatzaile eta jostunekin hitz egin dugu eta hemen dauzkagu Udaltzainentzat neguko uniformerako bi proposamen. “Jeyperman Delux” modeloa, brillantez jositako porra, urrutitik ikusteko moduko zapatak, alkandora eta galtza pitilloak, dena udaleko logo berriaren koloreetan oinarritua. Bestea “Pasific blue” modeloa da: Likrazko kamiseta pega pega eginda giharrak ondo markatzeko, deportibak, korri egiteko leggins moduko galtzak eta pulamentuzko ipurdia ez daukatenentzako, boxer con relleno".

Ikusleek oniritzia eman diote Santa Ana aitzinean bezala ospatzeari eta Pacific blue modeloari udaltzainen uniformearen kasuan.

Alkatearen San Pedroetako diskurtso ulertzeko modukoa egitea edo Michelin II-an Mercadona, Ikea, Primark edo bulegoak jartzea ere galdetu dute.

Giro ederrean ospatu da urteroko parodia. Nahiz eta euria egin, ikusleak haien eserlekuetan mantendu dira eta nola ez, akusatuak sutan erre dituzte Basajaunaren aginduz.


Bi irteera antolatu ditu Txipristinek Gabonetarako

ZARAUTZ // Bost eguneko bi egonaldi antolatu ditu Txipristin taldeak Gabonetarako. Artaunsorora joango dira LH 5-6 mailakoak hilaren 26tik 29ra bitartean, eta DBHkoak Beizamara, hilaren 26tik 30era.Gaur eta bihar eman beharko da izena irteera horietan parte hartzeko. Horretarako,Gaztelekuko Informazio Bulegora jo beharko da, 17:00etatik 20:00etara. txipristinaisialdia@gmail.com helbidera idatzi daiteke zalantzak argitzeko edo 626-601181 telefono zenbakira deitu.


Jokin Altuna amezketarra bikain, Migel Soroa Txapelketan

Azken txanpan dabiltza Ogi Berri Migel Soroa Pilota Txapelketan, igandean finalaurrekoen txanda izango baita. Bien bitartean, pilotazaleek partida bikaina ikusteko aukera izaten ari dira. Atzo bertan, jokaldi ederrak ikusi ahal izan ziren Beotibarren. 21 urtez azpikoen mailan Amezketako Jokin Altunak erakustaldia eskaini zuen.

Jubenilen eta 21 urtez azpikoen txanda izan zen atzo. Jubeniletan Peña-Martijak 22-18 irabazi zieten Elordi-Medinari, eta 21 urtez azpikoetan Dario-Erasunek 10 tantotan utzi zituzten Ugalde-Ansotegi. Maila honeta bertan Altuna-Sarasak 22-7 irabazi zieten Ansa-Alduntzin.

Jubeniletan Jon Ander Peñaren lana nabarmendu behar da. Aurrelariak lan bikaina egin zuen, eta tentsio handiko jokaldiak eta gero, hamaseina ere berdindu zuten. Azkenean urdinek hartu zuten aurrea, nahiz eta 18-16na ere egon ziren. Peña-Martijak Errandonea-Salegi izango dituzte aurkari hurrengo partidan, eta Elordi-Medinak Martinez-Laso.

21 urtez azpikoetan Erasun ibili zen ondoen, baina partida nahiko desorekatuta egon zen. Urdinek erraz irabazi zuten. Finalaurrekoetan Dario-Erasun Arteaga-Erostarberen arteko partida ikusi ahal izango da, batetik, eta Altuna-Sarasak Labaka-Imaz, bestetik.

Maila honetako azken partidan, Atuna-Sarasa eta Ansa-Alduntzinen artekoan, Amezketako Jokin Altuna nagusitu zen. Partida ez zen bereziki interesgarria izan, baina amezketarraren lana ikustekoa izan zen.


Jaitsiera handiak izaten ari dira Europako burtsak

Duela egun batzuk arte bankuak ziren balioa galtzen zutenak. Orain, ia sektore guztietara zabaldu dira galerak. Salbamendu planek ez dute konfiantzarik sortu.

Jaitsiera handiekin hasi dute gaurko jarduna Europako burtsek, finantza merkatua onbideratzeko salbamendu planek konfiantza gutxi piztu dutenaren seinale. Atzo baino nabarmenagoak dira gaurko galerak, hainbaetan ia %10ekoak.

Esaterako, %9,89ko galera zuen 09:30ean Londreseko FTSek, %9,92koa Franckfurteko DAXek, %8,59koa Milangoak, %8,83koa Pariskoak eta %7,14koa Madrilgoak.

Orain egun batzuk arte bankuak ziren burtsetan balioa galtzen zutenak. Orain, ordea, beldurra zabaldu da eta ia sektore guztietara zabaldu dira galerak: energia, zerbitzu eta komunikazio enpresetara, zein ondasun ekoizleetara.


Ikuskizunaren zikloiak hartuko du Tolosa

Sei emanaldi eta ikastaro bat programatu ditu Intujai Teatrok Zikloia egitasmoan; lehenengoa bihar izango da, kultur etxean: Iban Nikolai didjeridu joleak eta bere lagunek Di To Wo emanaldia eskainiko dute

Indartsu hasiko da aurten Tolosatik igaroko den Zikloia. Bihar hasi eta abenduaren 12a arte sei emanaldi eta ikastaro bat antolatu ditu Intujai Teatrok. Lehenengo ikuskizunerako Iban Nikolai didjeridu jolea eta bere hainbat lagun izango dira, Di To Wo emanaldia eskainiz. Kultur etxean izango da, 22:00etan, eta sarrera doan izango da, beste emanaldi guztietan bezala.

Didjeridua munduan dagoen haizezko instrumentu zaharrenetakoa da, eta hainbatentzat zaharrena, Nikolaik azaldu duenez: «Australiako aborigenen antzinako haizezko instrumentua da, eta planeta honetako haizezko zaharrena askoren ustez. Hogei mila urte baino gehiagoko historia du. Ez da pertsonak sortutakoa, naturak baizik: termitek zulatutako eukaliptoaren enborra da». Haizezko instrumentuetan modurik sinpleena du jotzeko, baina ez da hain erraza soinua ateratzea: «Arnasketa zirkularra behar da, hainbat teknika ezberdinekin».

Hain justu, Di To Wo ikuskizunaren izena didjeridua jotzeko erabiltzen diren onomatopeiak dira. «Kuriosoa iruditzen zitzaigun onomatopeia horiek erabiltzea izena jartzeko. Eta didjeridua eskujokoekin nahastu dugu».

Izan ere, Nikolai ez da bakarrik izango eszenatokian. Berarekin batera beste didjeridu jole bat izango da, Tomas Carro galiziarra. Eskujokoak eginez Bartzelonatik etorriko diren LuSol taldeko hiru malabarista izango dira. «Beraiek jorratzen dituzte eskujokoak, akuilu-makuiluak, abanikoak, antzerkia... denetarik egiten dute. Pena da ez izatea kanpoaldean ikuskizuna, sua erabiltzen baitute beraien ikuskizunetan.

Halere, led argiak dituzten eskujokoak erabiliko dituzte». Ezustekoak ere izango direla dio Nikolaik: «Didjeriduaz gain, beste instrumentu batzuk ere joko ditugu. Azkenean bai begientzako eta baita belarrientzako ikuskizun borobila izango da».

Ez da lehenengo aldia Iban Nikolai Tolosan izango dena. «Aurreko esperientziak oso onak izan dira. Badira urte batzuk didjeridua ezagutarazten daramatzagula, eta Tolosan ere izan naiz: Bonberenean, Orbela tabernan, Topic-en Ahoz Aho jaialdian... ibili naiz. Egia esan jende nahiko irekia ikusten dut eta harrera ona izan dut Tolosan egon naizenetan».

Ingalaterran ezagutu zuen Nikolaik dijeridua, eta hamabost urte daramatza instrumentua jotzen, ikasten eta aldi berean zabaltzen: «Europan zehar egiten dira jaialdiak, Espainian, Euskal Herrian... Eta egia da sekulako potentziala duen instrumentu bat iruditzen zaidala».

Publikoa «ereiten»

Bosgarren urtea egingo du aurten Zikloiak. Intujai Teatroko kidea den May Gorostiagak garbi du zer asmo duten egitasmo honekin: «Formatu txikiko gauzak, ezohiko espazioetan, hau da, tabernetan, kalean, txokoetan, auzo elkarteetan... Eta apustu egitea inguruan daudenekin, eta baita guk ikasteko kanpotik gauza kuriosoak ekartzea, eta guk zer gauza ezberdin egin ditzakegun ikusteko».

«Antzerkia beti krisian dagoela esaten da», dio Gorostiagak, eta horri aurre egiteko antolatzen dute, besteak beste, Zikloia. «Formatu handiko ikuskizunak, Leidorren edo Topic-en ematen direnak esaterako, ondo daude eta bultzatu behar dira, baina kontuan izan behar da norbait lehenengo aldiz antzezlan batera joaten denean agian taberna batean dela, edo auzo elkarte batean, edo kalean. Eta hori publiko potentziala bihurtzen da gero ikuskizun handietarako. Beraz, horrelako egitasmoekin publikoa ereiten ari gara».

Urtero artista berdinak ez direla etortzen, baina Zikloia azaltzen dela dio Gorostiagak: «Ea airea mugitzen den, nahiz eta formatu txikian izan, kultura zabaltzeko».

Egitaraua, May Gorostiagak azaldua

EDU, ELENA, NACHO

'Diptico del amor y de la muerte: Parte 1, el amor'

Urriak 17, 22:00, Amarozko auzo etxean

«Edu Sanchez Cabezon Logroñokoa da, errioxarra. Izena eman zuen Ahoz Aho ahozkotasunaren jaialdian. Ikastaro bat antolatu genuen, eta berak izena eman zuen. Ezagutu nuen orain dela hamabost urte ipuin matematikoak kontatzen. Bere burua eskaini zuen, eta esan zuen etorri nahi zuela emanaldiren bat egitera. Deitu diogu eta etorriko da bi lagunekin, bere ikuskizuna musikatzera. Edu oso kuriosoa da. Londresen egon da txapelketa batean, hau da, zientzia zabaltzeko ikuskizunen inguruan, eta irabazi egin zuen. Orain dela hilabete egon da bira egiten Hegoamerikatik. Beraz, guretzako opari bat izango da hona etortzea».

BEGO ALABAZAN

'Itzal itzelak: Hansel eta Gretel'

Azaroak 8, 17:30, Amarozko auzo etxea

«Bilbokoak dira. Narrazioa egiten dute, ipuinak kontatzen dituzte teknika ezberdinekin eta kasu honetan estreinatu dute antzezlan bat ipuinak eta itzalak uztartzen dituena. Klasiko bat ikusiko dugu, Hansel eta Gretel, eta emanaldia bost urtetik gorako haurrentzako zuzendua dago, baina, noski, gurasoak etortzen badira ondo pasako dute. Antzinako teknika aprobetxatzen dute obra klasiko hori kontatzeko. Oso ondo konektatzen dute umeekin».

HNOS. BOLINGA

'Puestos en libertad'

Azaroak 13, 22:30, Orbela taberna

«Barrez lehertzekoa izango da. Izenburua bera ere hor dago: aske jarri dituzte, baina ez dakigu ondo nondik aske geratu diren. Partaideak Gorka Ganso eta Txefo Rodriguez dira. Plaza guztietan ibili dira bi hauek, eta arrakasta handiarekin. Nabarmendu behar da Orbela tabernaren parte hartzea. Beraiek ere aritzen dira emanaldiak antolatzen, eta gurekin beti kolaboratzen dute».

SHAKTI OLAIZOLA, DUO DO PORTU, MAILU ARRUTI ETA BEA LARRAÑAGA

'Birakabareta'

Azaroak 21, 22:00, kultur etxea

"Urtero antolatzen dugu kabareten bat. Birakabareta artistaz aldatzen joaten den kabareta da. Aurten azaroaren 21ean denez, eta 25a Emakumeenganako Indarkeriaren Aurkako Eguna izaki, saiatu gara partaide guztiak emakumezkoak izaten. Shakti Olaizola kontorsionista azpeitiarra sekulako gauzak egiteko gai da gorputzarekin. Duo Do Portuk bosa nova egiten du eta saio batetik bestera trantsizioa egingo du. Mailu Arruti lasartearra Katramila antzerki taldeko kidea da; bakarrizketalari ezaguna, umore pila bat ekarriko du. Bea Larrañaga tolosarrak, Intujai Teatroko beste kideak, klown pieza bat eskainiko digu, oso poetikoa, eta umore askorekin».

ZE ONDA

'Mikro-Uhina'

Abenduak 12, 22:00, Amarozko auzo etxea

«Silvia Manzanas eta Jon Ander Alonso aktoreek osatzen dute Ze Onda taldea. Donostiako Antzerki Eskolan aritutakoak dira. Orain dela bi urte inguru sortu zuten Mikro-Uhinak antzezlana. Eskaini ziguten ekartzeko, baina orduan ezin izan zen, eta orain iritsi da garaia. Obra ez da antzezten antzokietan, baizik espazio zabaletan: museoak, kultur aretoak, kultur etxeak... Antzerki zirkularra da ia, aktoreak erdian kokatzen dira. Gizakiak nolakoak garen sakontzeko eta hausnartzeko lana da, umore askorekin».

MAY GOROSTIAGA

Klown ikastaro trinkoa

Abenduak 6, 7 eta 8; Amarozko auzo etxea; prezioa: 90 euro

«Urtero saiatzen gara formakuntza egiten. Oso ondo dago artistak ekartzea ikusteko zer egiten duten, eta zergatik ez jendea teknika ezberdinetan trebatu. Hamabost orduko ikastaroa izango da, eta berdin du arlo horretan zer formakuntza duen izena eman nahi duenak: saiatuko gara norberak bere klowna bilatzen. Norbaitek formakuntza egin badu ere, hori errefortzatzeko balioko dio».


Galdakaoko Andra Mari taldea, "EITB Kultura Gaua"n protagonista

Euskal dantza taldearen historian zehar murgilduko da saioa taldeko kideen eskutik.

Galdakaoko Andra Mari Eusko Dantza Taldearen inguruko saioa izango da ostiral honetako "EITB Kultura Gaua". Taldea, 1955garren urtean sortu zen Galdakoko Andra Mari Elizan elkartzen ziren gazte batzuen ekimenez. Taldea sortzerako orduan bi asmo bete nahi izan zituzten: Euskal Herriko folklorearen ondarearen ezagutzan sakondu eta Galdakaoko biztanleen artean euskal kultura suspertu.

Sortzaileen belaunaldiak berehala bat egin zuen garai hartan antzeko lanetan zebiltzan Juan Antonio Urbeltz Argia dantza taldeko zuzendariarekin eta Jose Angel Irigarairekin. Hauekin batera folklorea ikertzen eta galduta edo galtzear zeuden dantzak eskuratu eta bizi berritzen saiatu ziren urteetan zehar.

Horren adibidea, taldeak Altsasun egindako lana izango litzateke. Izan ere, Altsasun ez&' || 'nbsp; zen azkeneko 60 urtetan inauteririk ospatzen eta Andra Mari dantza taldeak, ikerketa luze baten ondoren eta urte batzuetan ikuskizunak antolatu eta gero, Sakanako herriak ospakizuna bereganatzea lortu zuten.

Mikel Gotilla, Mikel Zamalloa eta taldeko sortzailetako bat izandako Kepa Artetxek izango dira "EITB Kultura Gaua" saioan Galdakaoko taldearen 55 urteko historian zehar gidatuko gaituztenak.

"EITB Kultura Gaua" ostiral honetan dago ikusgai gaueko 22:00etan ETB-3n eta igandean 23:30ak aldera ETB-1en.


Xareko finalak erabakita

Ostiralean jokatu ziren Ametsa Trinketean xarekogazte eta gaztetxo mailetako finalerdiak.

Gazte mailako txapelketan, Beotibar 2 taldeko, Oierrek eta Aitorrek, 30 eta 35 galdu zuten Ametsa 2 taldeko Julenen eta Ikerren kontra.

Bigarren finalerdian, Beotibar 1eko Gonzalok eta Markelek ere 30 eta 35 galdu zuten Ametsa 3ko Matxalenen eta Gorkaren aurka.

Gaztetxo mailako txapelketan, berriz, lehen finalerdian, Ametsa 4ko, Oierrek eta Xubanek, bi set eta huts (12-9/12-9) irabazi zieten Ametsa 1eko Eñaut eta Nora, anaia-arrebei.

Bigarren finalerdian, Ametsa 2ko Ekhik eta Aitorrek ere, bi set eta huts (5-12/8-12) galdu zuten Ametsa 3ko Aimarren eta Nahiaren kontra.

Ondorioz, datorren ostiralean, apirilak 12, Ametsa trinketean , 18:30ean hasita jokatuko dira finalak.

1. GAZTETXO MAILAKOA: Ametsa 4(Oier-Xuban) / Ametsa 3(Aimar-Nahia)

2. GAZTE MAILAKOA: Ametsa 2(Julen-Iker) /Ametsa 3(Matxalen-Gorka)


Estrasburgok gaur erabakiko du Otegi aske utzi ala ez

Arrazoia ematen badio, hilabete batzuk lehenago aterako litzateke Arnaldo Otegi kartzelatik; izan ere, ezarri zioten sei urteko espetxe-zigorra datorren udaberrian beteko du.

Giza Eskubideen Europako Auzitegiak gaur erabakiko du Arnaldo Otegi kartzelatik atera behar den edo ez. Ezker abertzaleko buruzagi ohia espetxean dago 2009az geroztik, 'Bateragune auzia'ren baitan. "ETAren agindupean Batasuna berreraikitzen saiatzea" leporatu zioten.

Estrasburgoko Auzitegiak arrazoia ematen badio, hilabete batzuk lehenago aterako litzateke Otegi kartzelatik; izan ere, ezarri zioten sei urteko espetxe-zigorra datorren udaberrian beteko du.

Jone Goirizelaia abokatuak helegitea aurkeztu zuen Auzitegi Konstituzionalaren ebazpenaren aurka, Arnaldo Otegiren eta dagoeneko kalean dauden gainerako hiru zigortuen (Arkaitz Rodriguez, Sonia Jacinto eta Miren Zabaleta) oinarrizko eskubideak (epaiketa inpartziala izateko eskubidea eta errugabetasun-presuntzioa) urratu zirela argudiatuta.

Auzitegi Nazionalak, erakunde terroristako kide izatea leporatuta, hamar urteko kartzela-zigorra ezarri zion Otegiri. Auzitegi Gorenak hamar urtetik seira jaitsi zuen zigorra, buruzagi bezala epaitu behar ez zela ondorioztatuta. Defentsak helegitea aurkeztu zuen eta Auzitegi Konstituzionalak, zatituta (zazpi epailek alde bozkatu zuten eta bostek aurka), zigorra berretsi zuen.

Hauteskunde mahai bateko presidente

Bestalde, Otegiri abenduaren 20ko hauteskunde orokorretan bozketa mahai bateko presidente izatea egokitu zaio, semeak kudeatzen duen Twitter profiletik iragarri dutenez.

"Hauteskunde mahaian lehendakari izatea egokitu zait. Espetxetik txiokatzea tira, baina hori...", adierazi du Otegiren Twitter profilak.


Dolmenen Ibilbidea gero eta ezagunagoa

Antzuolako Arrola Mendi Taldekoek Dolmenen Ibilbidea bisitatu zuten, Antzuolatik bertatik oinez etorrita. 23 kilometro egin zituzten, Soraluzek, Bergarak eta Elgoibarrek konpartitzen duten historiaurreko estazio megalitikoa bertatik bertara ezagutzen.

Elosumendi, Hirukurutzeta, Karakate eta Plaentxia; horixe da antzuolarrek egin zuten ibilbidea, Goiena Komunikazio Taldearen kronikan dioten moduan. Argazkiak betan klikatuta daude ikusgai.


Ostegun Gizen eguna ospatu dute Kantu Jira taldekoek

Inauteriak gero eta hurbilago daude, eta festa giroan murgiltzen ari dira herritarrak. Atzo, Ostegun Gizen eguna zen, eta Kantu Jira taldekoek jai giroan ospatu zuten eguna. Mozorrotuta atera ziren kalera, eta gitarra doinuz lagunduta, kantuan aritu ziren. Giro ederra sortu zuten kalean.


"Euskara guztion ondarea da, ez luke alderdien arteko borroken parte izan behar"

Larunbatean Artziniegan egingo den euskarazko hedabideen aldeko elkartasun jaiarekin bat egin du VALENTIN CAMPOk. Horretarako dituen arrazoien inguruan mintzatu da.


Kubara bidaltzeko 1500 liburu baino gehiago bildu dute Erandion

Erandioko udal liburutegietan 1.500 ale baino gehiago bildu dituzte Kubara bidaltzeko, horretarako bideratu duten kanpainaren harira. Gaztelaniaz eta ingelesez idatzitako genero orotako liburuak jaso dituzte: literatura, hiztegiak, entziklopediak, testu liburuak, bidaia liburuak eta abar. Horien guztien helburua Sierra Maestrako komunitateetan autobusez ibiliko den liburutegi mugikor bat izango da. "Izan ere ingurune horretan garraio arazo handiak dituztenez, bertako jendeak zaila dauka liburuak eskura izatea eta irakurketa da erronka handitzat duten alfabetatzearen oinarri", azaldu dute tokiko arduradunek.


Interes handiz jarraitu zen Bittor Kapanagari buruzko bisita gidatua

Joan den larunbatean Bittorren jaioterri Otxandion izan zen bisita, udalak eta Kapanagazaleen taldeak antolatuta. Herriko hainbat txokotan geldialdiak eginez joan ziren eta bakoitzean gai bat jorratzen: haurtzaroa, herrigintza-lanak, etimologiak eta teoriak… Bildu ziren hogeita bat lagunek arretaz jarraitu ei zituzten gidarien azalpenak. Jendea pozik geratu ei zen.


ABB Niessengo langileak bi orduko lanuzteak egiten ari dira

Urkiako biribilgunean elkartuko dira gaurtik ostiralera bitartean.

ABB Niessen lantokiko langileak bi orduko lanuzteak egiten ari dira gaur hasi eta ostiralera bitartean. Txanda bakoitzean bina ordu geratzen ari dira, honako orduetan: 11:00etatik 13:00etara; 19:00etatik 21:00etara eta 04:00etatik 06:00etara. Egunero Urkiako biribilgunean elkarretaratzea egingo dute.

Pasa den astean hasi zituzten mobilizazioak. Enpresa komiteko kideek ordubeteko protestaldia egin zuten, eta gainontzeko langileek ogitartekoa jateko orduan.


Sukarrietako blogariak

Joan den astean Miren alaba eta bere ikaskideak Sukarrietan izan ziren, astebetez beste modu bateko ikasketak egiten, askoz ere lotuagoak izadiarekin. Pozik etorri zen bueltan, han lagun asko egin zuelako.

Bere ikaskide batzuek, gainera, blog bat egin zuten, Sukablogariak, eta hor ikusten da zelako lanak egin dituzten Sukarrietan. Zorionak irakasleei eta baita blogari gazteei ere. Oso lan txukuna egin dute.


Sexu segururako babes neurri ugari daude, baina datuek diote ez direla egoki erabiltzen

Metodo ugari dago gaur egun gaixotasun kutsakorrak zein ustekabeko haurdunaldiak saihesteko, baina, datuen arabera, ez dira egoki erabiltzen. Elgetako botikari Elena Elkorok uste du lan handiagoa egin beharko litzatekeela prebentzioaren alorrean.

Antisorgailu eta babes neurri ugari dago gaur egun merkatuan, baina informazioa ez da heltzen; izan ere, harreman sexualen bitartez kutsatzen diren gaixotasun zein ustekabeko haurdunaldi kasuak gora doaz. Hain zuzen ere, antisorgailuen eta babes neurrien inguruko hitzaldia egin zuen, atzo, Elgetako botikari Elena Elkorok liburutegiko Bibliobero jardunaldien barruan. "Argi ikusten dena da seropositibo kasuak handituz doazela, eta sifilis, gonorrea eta herpes kasuak ere bai. Eta hori gertatzen da ez delako neurririk hartzen".

Botikariak uste du prebentzio-lan handia dagoela egiteko, bai gazteen, bai helduen artean.

Aukera handia merkatuan

Asko aurreratu da antisorgailuen alorrean. Lehen, hormona-pilulak eta kondoiak zeuden, eta ia ez zegoen besterik. Gaur egun, ordea, aukera zabala dago haurdunaldiak saihesteko: aro baginala, hormonak askatzen dituen DIUa, partxeak, diafragma, inplanteak, hilean behin edo hiru hilean behin jar daitekeen injekzioa... eta betiko metodoen artean daude basektomia eta tronpen lotura.

Gaixotasun kutsakorrak saihesteko, hori bai, kondoia da metodorik eraginkorrena, eta gizonendako zein emakumezkoendako daude. Botikariak aholkatzen du medikuaren laguntzarekin aukeratzeko antisorgailu egokiena.


Mankomunitatea Tolosako hondakin sortzaile bereziekin ari da biltzen

Tolosaldeko Mankomunitatea hondakin sortzaile bereziekin elkartzen hasi da, Tolosako hondakin bilketa sistema berriari begira. Lehen bilera atzo izan zen eta merkatariekin bildu ziren. Gaur ostalariekin bilduko dira, 16:30ean Abastoseko gela nagusian. Elkarte gastronomikoekin ekainean bilduko dira. Aipatzekoa da, bilera horiekin batera hezitzaile bat komertzioz komertzio eta tabernaz taberna pasako dela, datorren astean, informazioa eskaintzeko.

Tolosan ari dira, pixkana pixkana, hondakinak biltzeko sistema berrirako lanak aurreratzen. Tolosako Udal Gobernuak jakinarazi zuenez, errefusa eta organikoa txip bitartez jasoko dituzte edukiontzietan datozen hilabeteetan. Udal Gobernuaren proposamena maiatzaren 13ko ez ohiko osoko bilkuran eztabaidatuko dute.

Honi begira Tolosaldeko Mankomunitateak hondakin sortzaile bereziekin biltzen hasi da, eta Amarotzen konpostagailu berri bat jarri berri dute. Amarozkoarekin bosgarren auzo konpostagailu daude Tolosan, bertako biez gain, Alliri, Izaskun eta Larramendi auzoetan ere guneak baitaude.


Zinemagintza, euskara hutsean

Lekeitioko 35. Euskal Zinema eta Bideo Bilera hasiko da gaur, eta datorren zapatura arte iraungo duAurten 30 lan aurkeztu dira lehiaketara, eta beste bi ere proiektatuko dira

35. Euskal Zinema eta Bideo Bilera egingo da Lekeition. Hogeita hamabi lan proiektatuko dira, baina horietariko bi ez dira leihaketara aurkeztuko Zilarrezko Antzara irabazteko. Beste urteetan lez, lan profesional zein amateurrak, film laburrak eta luzeak, dokumentalak, sormenezkoak zein argumentuzkoak proiektatuko dituzte gaur arratsaldean hasita eta datorren zapatura arte. Emanaldi guztiak 19:30ean hasiko dira, Lekeitioko Ikusgarri aretoan.

Gaurko emanaldia Harek egunek Larrazabaleko eskolan filmarekin hasiko da. Busturiako Goierri auzoan 30eko hamarkadan sortu zen Larrazabale eskolako ikasle ohiek bertan izan zituzten bizipenak jasotzen ditu lanak. Besteren artean, Damudot Zaldibarko heavy taldearen azken bideoklipa eta Tortila emakume batek jasaten dituen tratu txarrei buruzko film laburra ere proiektatuko dira.

Bihar, Lekeitioko Emakume Taldeak eginiko ekintza ugariak biltzen dituen Potxuak kaleak hartzen filma eta Arrasate 1936: emakumea, gerra eta errepresioa, andrazkoek jasandako ahanztura eta horien isileko istorioak batzen dituen dokumentala ere emango dituzte, besteak beste.

Bermeo 1912 filma izango da eguenean, besteak beste. Urte hartan izan zen galernak 143 arrantzaleren heriotza eragin zuen, eta gehienak bermeotarrak baziren ere, Lekeitioko bi txalupa ere hondoratu ziren. Arrantzale baten oroitzapenek gidatzen dute gertaera hari buruzko dokumental hori.

Landa eremuari buruzko Lanbroa filma, irlandar eta euskaldun gazte batzuek surfa dela medio elkarrekin trukatzen dituzten esperientziei buruzko Cross Cultur Surf: Part 1 Lahinch erreportajea eta beste bederatzi proiekzio izango dira barikuan.

Zapatua izango da azken eguna, eta proiektatuko diren lau film laburrez gain, II. Benito Ansola beka bien irabazleen izenak jakinarazi dituzte. Launa mila euroko diru laguntza emango diete bi irabazleei, euskarazko ikusentzunezko produkzioak sustatzeko.

Lehiaketara aurkeztuko ez diren bi filmak Lekeitio. Arteak kalean eta Emakumeen ahalduntzea, aldaketarako giltza izango dira. Lehendabiziko erreportajean Lekeitioko Nazioarteko Kale- Antzerki Jaialdiko momentuak eta jendearen iritziak erakutsiko dituzte, eta bigarrena Koldo Leniz lekeitiarrak eginiko dokumentala da. Bertan, Indiako emakumearen egoera gordina erakusten du, eta horri aurre egiteko emakumeen ahalduntzea eta hori lantzeko moduak erakusten ditu.

Hamabi sari banatuko ditu epaimahaiak, zeina Jokin Oregi produktore eta aktoreak, Kepa Arruza kultur zinegotzi eta Nostromo zineforumaren zuzendariak eta Zuhar Iruretagoiena eta Mario Ortiz EHUko Arte Ederretako irakasleek osatzen duten. Sariak sormenezko, argumentuzko eta dokumental sailetan banatuko dira, lan profesionalen arloan eta lan amateurrenean. Sail bakoitzeko lehendabiziko klasifikatuak Zilarrezko Antzara eta ordainsaria jasoko ditu, eta bigarrengoak Antzara eta ordainsaria.


'Demokraziaren proxeneta' izatea egotzi dio Basagoitik Garitanori

Euskadiko popularren presidenteak uste du Gipuzkoako ahaldun nagusia "demokrazia prostituitzen dutenengandik onurak" izaten ari dela. Bilduk hitz horiek kritikatu ditu.

Gasteizen egin duen prentsaurrekoan, Basagoitik Gipuzkoako ahaldun nagusiak egindako deklarazioen harira egin ditu adierazpen horiek. Garitanok esna du ez dela biktimen gainean hitz egiteko unea gatazkak jarraitu egiten baitu.

Bilduren erantzuna

Oskar Matute Alternatibako bozeramaileak eta Bilduko ordezkariak esan duenez, koalizioaren aurkako "gurutzada" bat egiten ari dira, "maiatzaren 22an bertan" hasi zena, hauteskundeak egin ziren unean, hain zuzen ere.

Gogorarazi du Bilduri auzitegiek gaizki pasatuarazi ziela legez kanporatuko zuten beldurrari azken momentura arte eutsiz. Matuteren iritziz, "Bilduren tsunamia ez da amaitu eta horren beldurra dago".

Aralarrek Garitano kritikatu du

Aralarrek bere aldetik, "zentzugabekeria" dela uste du Martin Garitanok biktimen gainean htiz egiteko unea ez dela esan izana.

Patxi Zabaleta buru duen alderdiaren iritziz, Gipuzkoako ahaldun nagusiaren hitzek erakusten dute "deserosoa eta mingarria" den errealitateari ez diotela aurre egin nahi.


PSE-EEko militanteen berrespena jaso du Elkarrekin Podemos-IUrekin itxitako akordioak

Irungo PSE-EE taldeko militanteek begi onez ikusi dute Elkarrekin Podemos-Ezker Anitzarekin udal gobernurako itxitako akordioa. Militanteen %72,3ak bozkatu du, eta gehienak, %82ak zehazki, akordioa babestu du. Akordio honen arabera, Irungo udalbatzaren gehiengo osoa lortu dute, bi taldeen artean 14 zinegotzi batu baitituzte (10 sozialistenak eta 4 Podemosenak).

Atzo bertaratu ziren militanteak Irungo Herriko Etxean. «Eskerrak eman nahi dizkiegu taldeko kide guztiei. Akordio honi esker gobernu indartsu eta egonkorragoa osatu dugu», esan du Jose Antonio Santano alkateak.


Irmak utzitako hondamendia errepikatu dezake Maria urakanak Kariben

Maria Antilla Txikietara heltzear dago, eta jadanik Saffir-Simpson eskalan 3ko indarra du. Iragapenen arabera, urakanak indar handiagoa hartuko du datozen egunetan.

Irma urakan suntsitzaileak eragindako hondamenditik suspertzeko ia denborarik gabe, Maria urakanak astinduko du Karibe aldea. Bien bitartean, Florida aitaren egiten ari da, enbata berritik ihes egiteko.

Maria Antilla Txikietara heltzear dago, eta jadanik Saffir-Simpson eskalan 3ko indarra du. Iragapenen arabera, urakanak indar handiagoa hartuko du datozen egunetan, Irmak aurreko astean egin bezala.

Mariak orduko 195 kilometroko haize-ufadak ditu gaur. Martinikatik 95 kilometro ekialdera eta Dominikatik 150 kilometrora dago, Antilla Txikietan, AEBko Urakanen Zentro Nazionalak (NHC) jakitera eman duenez.

Ibilbidea

NHCk azaldu duenez, Maria gaur Haizebeko uharteetan dago, asteartean Karibe ipar-ekialdera joko du, eta asteazkenean Puerto Ricora eta Birjina uharteetara iritsiko da.

Antilla Txikietako biztanleak Irma urakanaren trauma gainditu barik daude oraindik. Gutxienez 26 hildako utzi zituen Kariben, eta Birjina uharteetako eta Antigua eta Barbudako eskualde batzuetan eraikinen % 60-80 kaltetu ziren.

Kasurik dramatikoena Barbuda uharte txikia da, Karibe ekialdean. 1.600 biztanle ditu, eta bertan bizitzeko gutxieneko balditzarik ez dagoela esan dute.

Antilla Txikietako uharte gehienak urakanaren mehatxupean daude, Guadalupe, Dominika, Saints Kitts eta Nevis, Montserrat eta Santa Luzia, besteak beste, baita Birjina uharteak ere.


Zigor Goikoetxea getxoztarraren kontrako bi salaketa aurkeztu ditu PPk Auzitegi Nazionalean

Atzo iragarri bezala, goizeko 9ak aldera, Zigor Goikoetxea getxoztarraren kontrako salaketa aurkeztu du, Espainiako Auzitegi Nazionaleko 2. epaitegian, Marisa Arrue (argazkian) tokiko popularren bozeramaileak. 13:30ean, berriz, beste horrenbeste egin du Juan Ramon Montero abokatuak, Alderdi Popularraren izenean. Horrela adierazi du, behintzat, "El Correo Español" egunkariak. Abuztuaren 10ean Algortan ospatu zen San Lorentzo azokan, "mehatxu terroristak" egitea leporatzen dizkio Arruek Goikoetxeari; gazteak "bost urteko epean hil" egingo zutela esan ziola dio PPko zinegotziak. Bere hitzetan, "mespretxagarria da bere jarduerak zeintzuk diren nabaria izateaz gain, ahal duen guztietan, demokratak mehatxatu eta jazartzen aritzen den tipo bat aske ibiltzea, Getxoko kaleetatik paseoan". Berriro ere, "Ertzaintza bertan egon izan balitz", ez zela ezertxo ere gertatu izango kritikatu du Arruek. Imanol Landa alkateak udaltzainei eskainitako zorion hitzak, berriz, "patetikotzat" jo ditu Getxoko PPren bozeramaileak: "euren hutsikeria nabarmena izan zen, ez ziren ezta inortxo ere identifikatzen ahalegindu", gaineratu duenez.


Asier Borrero, Itziar Plaza eta Iurgi Garitagoitia ustezko etakideak atxilotu dituzte Frantzian

Pauen egin du operazioa Frantziako Poliziak, Espainiakoarekin elkarlanean. Atxiloketaren unean armak eta material informatikoa zeuzkaten, ikerketako iturrien arabera.

Frantziako Poliziak hiru ustezko etakide atxilotu ditu gaur arratsaldean, Pauen: Asier Borrero, Itziar Plaza Fernandez eta Iurgi Garitagoitia Salegi. Atxiloketaren unean armak zituzten, Poliziaren arabera, material informatikoa ere bazuten, eta Macieres auzoan atzeman dituzte, saltoki handi batetik irtetean.

Espainiako Poliziarekin elkarlanan egin du operazioa, ikerketa iturriek Efe berri agentziari esan diotenez. Poliziak dio etakide bilatuenen artean zituztela hirurak.

ETAren Bizkaia komandako kide ohitzat jo dute Borrero (Getxo, Bizkaia; 24 urte) eta, besteak beste, Calahorran (Espainia) Guardia Zibilaren kuartelaren aurka bonba-autoa lehertarazi izana, Zarauzko (Gipuzkoa) ertzain etxearen aurka bonba jarri izana eta Bizkaian Balmasedan eta Derion PSE-EEren egoitzen aurka lehergailuz atentatuak egin izana leporatzen diote. Duela gutxi Montpellierren (Frantzia) tiroz Frantziako polizia bat zauritu zuten ekintzarekin ere lotu dute.

Plaza (Bilbo, 26 urte) ere, polizia iturrien arabera, Bizkaia komandako kide izan zen.

Garitagoitiari (25 urte), berriz, Isaias Carrasco PSE-EEko zinegotzi ohiaren eta Inazio Uria enpresaburuaren hilketak egin zituen komandoko kide izatea egozten diote. Carrasco 2008ko martxoan hil zuen ETAk, Arrasaten (Gipuzkoa), eta Uria 2008ko abenduan, Azpeitian (Gipuzkoa).


Hasteko, gol zaparradak

Tolosako lehen bi taldeek gol ugariko garaipenekin hasi dute denboraldia: mutilen taldeak 5-1 irabazi du Beti Gazteren aurka, eta ligako lehen liderra da; neskak 0-4 gailendu dira Mariñoren aurka.

Denboraldi berria hiru puntuak eskuratuz hastea beti izaten da garrantzitsua, batik bat, taldearen konfiantza sendotzeko. Bide horretan, Tolosak ezin hobeto hasi du aurtengo sasoia: joko oneko minutuak, gol ugari, hiru puntu, eta, mutilen kasuan, lidertza. Ezin gehiago eskatu.

Gol festa Berazubin

Mutilen lehen taldea 5-1 nagusitu da lehen jardunaldian, baina emaitzak erakusten duena baino gehiago borrokatu behar izan zutela nabarmendu du Ander Avellaneda entrenatzaileak. «Lehen 20 minutuetan gehiago kosta zitzaigun, gola egin arte».

Urdinen eraginkortasunak puskatu zuen ordura arteko oreka. Zubelzuk, egin zuen arratsaldeko lehen gola, buruz, 21. minutua betetzear zela. Hurrengo minutuan gola sartu zuten nafarrek, baina epaileak baliorik gabe utzi zuen, falta argi baten ondorioz. Atsedenaldiaren aurretik, 40.ean, Zubeldiak bigarrena egin zuen, Aierberen jokaldi eder bat baliatuz. Garaipena bideratua zuen Tolosak.

Bigarren zatian, nekea medio, joko zuzenagoa egitera pasa zen etxeko taldea. 62. minutuan Lecea atezainaren aurrean bakarrik geratu zen, eta ez zuen hutsik egin, 3-0ekoa lortuz. Bost minutu beranduago, ordea, nafarrek tartea murriztu zuten, Konderen bitartez.

Azken minutuetan gol festa biribildu zuen Avellanedaren taldeak. Mansok egin zuen 4-1ekoa, bizkarrez erremate ikusgarria eginda, eta neurketako azken minutuan Segurolak bosgarrena sartu zuen kontraerasoan.

Pozik da Avelaneda emandako hasierarekin, are gehiago, taldearen gaztetasuna kontutan hartu eta gero: «Hasierako hamaikakoak 21 urteko bataz bestekoa izan zuen larunbatean. Hori ikaragarria da. Banuen beldur pixka bat, baina taldeak bikain erantzun zuen», dio. Besteak beste, lehen taldearein debuta egin zuten golegiletako bik, Zubeldiak eta Asier Leceak, baita eskuin hegaleko Oterminek ere. Vecino eta Segurola ere urtebetez kanpoan izan ostean, taldera itzuli dira eta lehen minutuan jokatu zituzten.

Datorren astean, igo berria den Elgoibar izango dute aurkari tolosarrek. «Zarautzen aurka 0-1 irabazi zuten lehen jardunaldian. Zelai konplikatua da, eta garaipenaren ondoren, eta beraientzat maila berria dela ikusita, ilusioz izango dira. Zaila izango da».

Kontrolpean

Neskek ere bikain hasi dute denboraldia. Etxetik kanpo erakustaldia eman zuen Imanol Caverok zuzendutako taldeak: 0-4 gailendu zen, Mariñoren aurka.

Berehala jarri ziren aurretik markagailuan. Bosgarren minuturak, Maddi Garikanok 0-1ekoa sartu zuen, etxeko taldeko defentsari bizkarra hartu eta atezainaren aurrean bakarrik gelditu eta gero.

Caverok ondorengo minutuetan egindako joko ona nabarmendu du, izan ere, 25. minuturako 0-3koa zen emaitza. Ainhoa Bengoetxeak egin zuen bigarrena, baloia lapurtu eta erdiraketa egin ostean buruz errematuta. Hirugarrena ere Garikanok lortu zuen, korner batean.

Bigarren zatiko lehen minutuetan lortu zuen laugarren gola Tolosak. Korner bateko alderaketa aprobetxatu zuen Izaro Goenagak arratsaldeko azken gola egiteko. Hortik aurrera, aldaketak egin eta erritmoa jaitsi zuen talde urdinak, dagoeneko datorren asteko Elorrioren aurkako neurketan pentsatzen hasiz.


Odol ematea, gaur

Arratsaldeko 18:30etatik aurrera, odola emateko aukera izango da gaur anbulatorioan.


Bideoa: TikTara taldeak dantzan jarri zuen Donostia

Donostia Dantzan egitasmoa girotu zuen igandean TikTara musika taldeak. Ekitaldiko ikus-entzunzekoa igo dute euren Facebook atarira, ondorengoa idatziarekin: "Benetan hunkituta gaude gaur [atzo] Donostian bizi dugunarekin. Ikaragarria izan da. Mila esker abenduaren 18 hau hain egun berezian bilakatzen lagundu duzuen guztioi! Biba zuek!!! ".


Baskoniak beste aurrera pauso bat eman nahi du gaur Alba Berlini irabaziz

Gasteiztarrek asteko bigarren partida jokatuko dute Europan, asteazkenean Munichen aurka garaipena garrantzitsua lortu ostean.

Baskoniak Euroligako sailkapenean gora egin nahi du eta horretarako Alba Berlin taldeari gailendu beharko zaio gaur (21:00etan, Buesa Arenan), lehiaketako 28. Jardunaldian.

Aste honetan bigarrenez jokatuko dute gasteiztarrek Euroligan, Munichen garaipen garrantzitsua lortu ostean. Baskoniak playoffetako postuak begiz jota ditu, aurkari zuzenek aurreko jardunaldian jasotako porrotei esker.

Aito Garcia Renesesek zuzendutako talde alemaniarra sentsazio onekin iritsiko da Gasteizera, Bartzelonarekin 80 eta 84 galdu arren. Partida horretan gauzak oso zail jarri zizkieten kataluniarrei, Luke Sikma jokalariak egindako partida bikainari esker.

Arabarrek Berlindarrek baino bi garaipen gehiago dauzkate sailkapenean, baina Alba Baerlinek etxetik kanpo lortu ditu bere azken lau garaipenak, eta hori kontuan izateko datua da. Baskoniaren aurka jokatutako joaneko partidan jaun eta jabe izan ziren, eta 81-57 irabazi zuten.


Frankismoa eta lan gatazkak

Iñaki Azaldegi eta Martxelo Otamendi izan ditugu solasaldi politikoan, Frankismo garaian torturak jasan zituzten sei pertsonen salaketaz edota Kristau Eskolako langilen grebaz solasean.


Argazki masiboa ateratzeko deialdia eta ekitaldia Donostian, gaur

Eusko Legebiltzarrerako hauteskunde kanpaina atzo hasi zen eta EH Bilduk hainbat ekimen antolatu ditu gaurko. Eguerdiko 13:00etan argazki masiboa ateratzeko asmoa dute Tilosetan eta herritarrei dei egiten diete azaltzeko. Horrez gain, arratsaldeko 17:30etan ekitaldia izango da Donostiako Atano III pelotalekuan eta hara joateko dei egiten diete hernaniarrei.


Finantza etiko eta solidarioaren inguruko hitzaldia

MUTRIKU // Gaztetxeak antolatuta, gaur, 19:00etan, finantza etiko eta solidarioaren inguruko hitzaldia egingo da. Solasaldia Liher Gonzalez Koop 57 kooperatiba talde eragileko kideak emango du. Kooperatiba, hain zuzen ere, aurrezki etikoa bultzatzen duen finantzaketa zerbitzu kooperatiba bat da. Ez da banku bat, baina euren filosofiarekin bat egiten duten elkarte edo kooperatiba etikoei kredituak ematen dizkie.


B2, C1 eta C2 egiaztatzeko izen-ematea zabalik

HABEk berrabiatu egin ditu euskara-mailen agiriak eskuratzeko

egiaztatze prozesuak, COVID-19ak eragindako osasun-larrialdiaren

ondorioz behin-behinean atzeratu zirenak. B2, C1 eta C2 mailak egiaztatzeko izena emateko epea zabalik dago maiatzaren 31ra arte. Euskaltegiko ikasleen izen-ematea da hau.

Informazio osoa lotura honetan.


Titulitisa

Inguruan opositore mordoa daukat, oposizioetan (ez oposaketetan, mesedez!) izena emanda dutenak. Euretako asko ikastarorik ikastaro dabiltza, dezimatxo batzuk emango dien titulutxoaren bila, curriculuma gizentze aldera. Eta horrela dihardute azterketa etengabean: IT txartelak, ontzi-patroi titulua, lehen laguntzetako ikastaroa, jaki-manipulatzaile karneta… Helburua beti papera, jakitea ez hainbeste.

Hainbat ere, gehiengoa ez esateagatik, horregatik datoz euskaltegietara, hizkuntza eskakizun bila; azterketa egitera, alegia. Euskara beharrean, tituluen hizki-zenbaki zopa baino ez dute nahi.

Badakit, oraintxe “nire eskuetatik” pasatu diren ikasleetako batzuek profila lortuko dutena, baina euskaraz ez dutena inoiz jardungo. Tristea eta penagarria. Jakin, agian bai; egin, inoiz ez.

Hori da gure panorama: agiriak baino ez du inporta. Papera edukitzea, alajaina. Gai garen aitortutakoa erabiltzeko, bost axola, beraz.

Mataza bereko haria da Madrilgo presidentearen ustezko masterrarena. Ziurtagiri hutsen balio hanpatua nabarmentzeaz gain, erakutsi du eraikitako sistema azaluts eta hankamotza dela. Jakintzak ez, tituluak du pisua. Horregatik, iruzurra baino kezkagarriagoa da titulitis zikina!


Gupidarik gabe

Azpeitiko Karkaba taldearen errautsetatik jaio den hirukotea da Gaitze. Karkabaren jarraipena dela esan daiteke; ideia horretan sakondu eta muturrera eraman dute, bai doinuetan eta erritmoetan, bai mezuetan.

Aurtengo apirilean kaleratu dute diskoa, beren lehen lan luzea. Bederatzi kanta daude, minutu eta erdi inguruko bederatzi muturreko, eta disko osoa arin eta berehala entzuten da. Ziztu bizian jotako punk-hardcore kanta gordinak dira, 80ko hamarkadan egiten zirenen kutsukoak. Erritmo aldaketak eta mozketak egiten dituzte, eta hainbat kantutan mantsoagoak diren zatiak ere jotzen dituzte. Soinu trinkoa gauzatu dute, eta energia handiarekin aritzen dira, zuzen eta zehatz.

Haserrea eta amorrua transmititzen dute, erraietatik ateratzen zaizkien bi ahots urraturen bidez, oldarkor, bortitz eta batere gupidarik gabe. “Kateak apurtu, askatasuna” (Hi heu haiz) aldarrikatzen dute, eta “diruzale burges madarikatuak” (Dirua), “arimarik gabeko gizagalduak, gure miseriek aberasten zaituzte” (Bizi nahi dut), “gure ondasun plantxatuak hondakin bilakatuak” (Kaosa eta zaborra), “bake mundiala, bake soziala gerra guztien ama da” (Terrorismoa) eta jendarte honetako beste zenbait gaitz, faltsukeria, ustelkeria eta bidegabekeria dituzte hizpide, armak, gerrak, botere gosea, kartzelak, zapalkuntza, faxismoa...

80ko hamarkadan punk eta hardcore talde ugarik egiten zuten bezala, diskoa osatzeko do it yourself (zuk zeuk egin ezazu) filosofiarekin aritu dira, eta beren kabuz egin dute maketazioa –azala, kontrazala, CDaren galletak eta hitzak biltzen dituen orria–, eskuz, txantiloiekin eta sprayekin. Azken batean, Gaitzeren diskoa artisautza lan bat da, harribitxi bat, gaur egun, horrelako oso lan gutxi ikusten baitira.

Diskoan bezala, jendaurreko emanaldietan ikus-entzuleei arnasa hartzeko astirik utzi gabe jotzen dute, txantxarik gabe, izugarrizko grina, indar eta kemenarekin, kantuak bata bestearen atzetik segidan jotzen, eta haien saioak ikaragarriak dira, aho zabalik uzteko modukoak.


Aitor Arregiren 'Cristobal Molon' botako dute asteburuan

Nomadak TX izango da asteburuan botako duten beste filma. 'Cristobal Molon' filma ikusteko sarrerak ditugu. Interesatuek mezu bat idatzi beharko dute eskaria eginez. Ondoren, Goienak Arrasateko Otalora kalean daukan egoitzara etorri zaitezkete sarreren bila. Informazio gehiagorako 943 71 25 11 telefonora deitu.

Aitor Arregi oñatiarrak zuzendu duen Cristobal Molon filma botako dute asteburuan zine aretoan. Horrekin batera, Nomadak TX izango da datozen egunetan botako duten bigarren filma. Hauxe da asteburuko programazioa:

Ebaikotzan, 22:30an: Nomadak TX

Zapatuan, 17:00etan eta 19:30ean: Cristobal Molon

Zapatuan, 22:30ean: Nomadak TX

Domekan, 17:00etan: Cristobal Molon

Domekan, 19:30ean eta 22:30ean: Nomadak TX

Astelehenean, 19:30ean: Nomadak TX


Hiri Hondakinen Mankomunitateko otsaileko zozketa egin da

1.220 zenbakiaren jabeak bi lagunendako bazkaria lortuko du

Baztango Udalak, Bortzirietako Hiri Hondakinen Mankomunitateak eta Malerrekako Mankomunitateak etxez-etxe banatutako egutegiek duten zenbakiarekin, otsaileko zozketa egin da eta hauxe da zenbaki sariduna: 1.220. Saria, bi lagunendako bazkaria izanen da.

Baztango Udalak, Bortzirietako Hiri Hondakinen Mankomunitateak eta Malerrekako Mankomunitateak etxez-etxe banatutako egutegiek duten zenbakiarekin, otsaileko zozketa egin da eta hauxe da zenbaki sariduna: 1.220. Saria, bi lagunendako bazkaria izanen da.

Otsaileko zozketaren saridunak hilabete bukaera arteko epea izanen du saria eskuratzeko. Horretarako Bortzirietako Mankomunitatera deitu beharko du: 948 635254.


Baztan eta Doneztebe Futbol talde nagusiek derbia jokatuko dute lehen aldiz

Eskubaloian, Errekako talde nagusiak Anaitazarra hartuko du igande eguerdian Donezteben

Asteburuko kirol jardunaldiak hitzordu berezi bat izanen du. Izan ere, Baztan eta Doneztebe Futbol Taldeen arteko derbia jokatuko da. Bi taldeak lehen aldiz arituko dira elkarren kontra partida ofizialean eta igandean 16:45ean hasiko da partida Elizondoko Giltxaurdin. Eskubaloian, Errekako gizonezkoen talde nagusiak Anaitazarra hartuko du etxean igande eguerdian, bere zaleen aitzinean jokatuko duten lehen partidan. Baztango KTko emakumeak denboraldiko lehen garaipenaren bila kantxaratuko dira larunbat arratsaldean, Zuazo Barakaldo taldearen kontra.

Asteburuko kirol jardunaldiak hitzordu berezi bat izanen du. Izan ere, Baztan eta Doneztebe Futbol Taldeen arteko derbia jokatuko da. Bi taldeak lehen aldiz arituko dira elkarren kontra partida ofizialean eta igandean 16:45ean hasiko da partida Elizondoko Giltxaurdin. Eskubaloian, Errekako gizonezkoen talde nagusiak Anaitazarra hartuko du etxean igande eguerdian, bere zaleen aitzinean jokatuko duten lehen partidan. Baztango KTko emakumeak denboraldiko lehen garaipenaren bila kantxaratuko dira larunbat arratsaldean, Zuazo Barakaldo taldearen kontra.

Hauek dira asteburuko norgehiagokak:

FUTBOLA

Nafarroako Preferente mailan

Aurrera KE - CD Mendi, igandean 16:45ean Leitzako Arkiskilen.

Gipuzkoako Gorengoen mailan

Mundarro - Beti Gazte, igandean 11:00etan Zubietan.

Gipuzkoako Erregionaleko lehen mailan

Beti Gazte B – Dunboa Eguzki B, igandean 18:00etan Mastegin.

Gure Txokoa – Union Txiki, larunbatean 16:30ean Matzadan.

Nafarroako Erregionaleko lehen mailan

CD Baztan - Doneztebe FT derbia igandean 16:45ean Elizondoko Giltxaurdin.

Gipuzkoako jubenilen lehen mailan

Behobia B - Beti Gazte, larunbatean 15:30ean Irungo Artian.

Hondarribia B - Gure Txokoa, igandean 15:30ean Hondarribiko Ondartzan.

Nafarroako jubenilen lehen mailan

CD Tudelano – Baztan, larunbatean 16:00etan Tuterako Santa Quiterian.

Nafarroako jubenilen bigarren mailan

Aurrera – Errotxapea, larunbatean 11:00etan Leitzako Arkiskilen.

CD Beriain – Doneztebe, larunbatean 18:30ean Beriainen.

Gipuzkoako kadeteen lehen mailan

Real Union B - Gure Txokoa, igandean 11:15ean Irungo Gal zelaian.

Beti Gazte – Behobia, larunbatean 18:00etan Mastegin.

Nafarroako kadeteen bigarren mailan

Doneztebe atsedena

CD San Fermin Ikastola – Baztan, larunbatean 15:30ean San Fermin ikastolan.

Nafarroako infantilen lehen mailan

Doneztebe – SD Alsasua, larunbatean 10:30ean Taxoaren.

Baztan – Navarro Villoslada, igandean 11:30ean Elizondoko Giltxaurdin.

CD Amigó - Beti Gazte, larunbatean 12:00etan Amigón.

Nafarroako infantilen bigarren mailan

SD Alsasua – Doneztebe, larunbatean 10:00etan Altsasun.

Nafarroako emakumezkoak erregionala

Doneztebe – CD Gares, larunbatean 16:45ean Elizondoko Giltxaurdin.

Nafarroako neska kadeteak futbol-7

CD Castejon - Beti Gazte A, larunbatean 11:00etan Castejongo Nuevo Tomillar zelaian.

Beti Gazte B – Berriozar, larunbatean 12:00etan Mastegin.

Nafarroako Futbol-7 alebinak

Baztan A – Kirol Sport A, larunbatean 11:30ean Elizondoko Giltxaurdin.

Ardoi J - Baztan B, igande goizeko 11:00etan Zizur Nagusiko El Pinar zelaian.

Doneztebe – San Cernin E, larunbatean 11:00etan Doneztebeko ikastetxean.

ARETO-FUTBOLA

Gipuzkoako 2. Mailan

Gure Txokoa – Oiartzun, ortziralean 20:45ean Berako Toki-Onan.

Gipuzkoako 3. Mailan

Umore Ona – Cerámicas Nogales, larunbatean 17:00etan Goizuetako eskola publikoan.

Nafarroako Emakumezkoen Ligan

Gazte Berriak – Aurrera, larunbatean 19:30ean Antsoaingo kiroldegian.

Mutiko infantilak

Aurrera – Peñalen, larunbatean 11:00etan Leitzako kiroldegian.

ESKUBALOIA

Emakumezkoen Ohorezko Maila Zilarra

Baztango KT – Zuazo Barakaldo, larunbatean 19:00etan Elizondoko kiroldegian.

Senior gizonezkoak

Erreka A – Anaitazarra, igandean 12:00etan Donezteben.

Erreka B atsedena

Jubenil neskak

Baztango KT – Oberena, larunbatean 16:30ean Elizondoko kiroldegian.

Kadete mutilak

Erreka – Atarrabia, larunbatean 10:30ean Donezteben.

Kadete neskak

Ultzama – Erreka, Larraintzarren larunbatean 12:00etan.

Baztango KT – Malkaitz, larunbatean 11:00etan Elizondoko kiroldegian.

Infantil neskak

Lekaroz A – Loyola, larunbatean 10:00etan Elizondoko kiroldegian.

Oberena - Lekaroz B, larunbatean 11:00etan Oberenan.

Alebin Mutikoak

Bardenas – Erreka, larunbatean 11:00etan Mendillorrin.

Alebin neskak

Itxako B – Baztango KT, larunbatean 11:30ean Lizarrako Carpa Oncinedan.

Erreka atsedena

SASKIBALOIA

Interautonomia 2. Mailan

Aranguren - Toki-Ona Bortziriak, igandean 12:00etan Mutiloabeitin.

Senior Nafarroako 2. Maila

Silotite Baztan – Huarte, larunbatean 16:30ean Lekarozko kiroldegian.

Junior mutilak

Silotite Baztan – Aranguren, larunbatean 18:00etan Lekarozko kiroldegian.

Kadete neskak

Toki-Ona Bortziriak atsedena

Infantil neskak

Toki-Ona Bortziriak atsedena

Aurreinfantil neskak

Toki-Ona Bortziriak atsedena

Preminibasket neskak

Carmelitas Vedruna - Toki-Ona Bortziriak, larunbatean 10:50ean Iruñeko Vedruna ikastetxean.


Memoria txarra

Egunak aurrera doaz. Astelehen eguerdian Jaurlaritzaren zain jarraitzen dutenak nazkatuta daude itxaroteaz. Eguerdiko albistegiek esan dute zerbait esango duela Lehendakariak arratsaldean. Ez dut uste, hala ere, Zaldibarren gertatuaz gogoratuko denik. Pista guztien arabera, hauteskundeez baino ez du hitz egingo. Sare sozialetan, desagertutako langileen senideen txioak irakurri ditut. Gertatzen ari dena ikusita, edukazio handiz ari direla iruditzen zait. Ez dago egoera jasaterik. Zabortegia goitik behera erori da, langile bi harrapatu ditu azpian, bilaketa lanak gelditu egin behar izan dituzte amiantoa aurkitu dutelako, lurrak su hartu du, ura botatzerik ez da komeni luizien arriskua oraindik hor dagoelako, langile bien gorpuek han azpian jarraitzen dute nonbait eta inguruko herrietan nabarmena da erretzen ari denaren usaina. Eta Jaurlaritzak esateko duen bakarra da, hain justu ere oraintxe, egun hauetako batean, gehiago itxaron gabe, zabortegiari espedientea irekitzekotan zirela. Edo halako zerbait.

Hauteskunde urtea da aurten (gezur urtea). Baina guk ere erruaren zati handi bat badugu. Datorren hilerako ahaztu egingo zaigu Zaldibarren gertatu dena, eta botoa betikoei emango die jendeak; baina kasu, memoria txarra oso arriskutsua da.


Plaza hutsalaren zentzurik eza

Zezenketarik gabeko hirugarren urtea du aurten Iradier Arena zezen plazak. Egunero bigantxak egoten badira ere, jaietako eremu nagusi izateari utzi dio azken urteetan. Blusa eta nesken joan-etorrien usadio zaharrak ere bazter utzi du dagoeneko.


Soldadu espainiar bat hil dute atentatuz, Afganistanen

Hildakoa Jon Felipe Romero Meneses (21 urte) kolonbiarra da. Konboiak Elikagaien Nazioarteko Programa baten karabanari laguntzen zion. Sei zauritu izan dira.

Hildakoa Jon Felipe Romero Meneses (21 urte) kolonbiarra da. Gutxienez beste sei lagun zauritu dira eztandaren ondorioz, iturri berdinen arabera.

28 urteko Jordi Francesc Rubio Carceller Lehor-armadako tenientea (Bartzelonakoa eta ezkondua) eta 23 urteko Daniel Ospina Quintana sodaldua (Kolonbiakoa eta ezkongabea) larri zauritu dira.

Gainerako lau zaurituak 24 urteko Juan Morales Aroca (Sevilla), 20 urteko Joshua Alcala Silvera (Tenerife), 23 urteko Carlos Gatos Guardado (Bartzelona) eta 19 urteko Gerson Jaime Rodriguez (Kolonbia) soldaduak dira.

Mina handi bat

Elikagaien Nazioarteko Programa baten karabanari laguntzen zion konboi militar espainiar batek atentatua jasan du Qala-i-Nawtik iparraldera, Sangateshen (Afganistan) autoen kontrako mina handi batek eztanda egin eta gero.

Espainiako soldaduek erasoari emandako erantzunaren ondorioz hiru taliban hil dira. Hiru talibanek erasoan parte hartu dute, Defentsa Ministerioko iturriek jakinarazi dutenez.

Chacon

Carme Chacon Defentsa ministroa eta Julio Jose Rodriguez jenerala, Defentsa Estatu Nagusiko (Jemad) buruzagia Aireko Armadako hegazkin batean Afganistanera joango dira datozen orduetan, hildako soldaduaren gorpua aberriratzeko.

Fulgencio Coll Armadako Estatu Nagusiko buruzagia hegazkin berean joango da. Hegazkina Torrejon de Ardozeko basetik aireratuko da datozen orduetan, Defentsa Ministerioko iturriek jakitera eman dutenez.